Болаларнинг ўсишига ёрдам 139 — Dilkashradio.com\nБолаларнинг ўсишига ёрдам 139\nАссалому алайкум ҳурматли радио тингловчи азиз биродарлар. Сизлар билан яна радио орқали дийдор учрашиб турганимиздан Худовандимизга шукуроналар айтамиз. Бугун микрофон олдида мен Ғолиббек. Ҳурматли азиз биродарлар, мен сизларга Худованд ўйлаб топган ва яратган яна бир ўзаро мулоқот ҳақида мисол келтирмоқчиман.\nШарқий лаб деб аталувчи бу катта баллиқ ўзидан анча кичкина бўлган балиқчаларни ейишни анча хуш кўради. Лекин у кичкина ҳаворанг губанга оғзига киришга рухсат беради ва уни ютиб юбормасдан яна қайтариб ташқарига чиқариб ташлайди. Нима учун?\nЧунки губан шарқий лабнинг тишларини тозалаб чиқади. Ҳақиқатан ҳам! У унинг оғзига кириб тишларидаги ҳар хил паразитларни ва овқат қолдиқларини тозалаб чиқади, кейин бемалол қайтиб чиқиб кетаверади. Бунга ўхшаш ҳодиса эволюциянинг натижалари бўлиши мумкин эмас.\nБуларнинг ҳаммасини Худо ўйлаб топади. Азиз радио тингловчи биродарлар, келинг яна Худованднинг бошқа ажойиб ишлари ҳақида ҳам тўхталиб ўтсак. Масалан инсоннинг кўзлари. Бир юз ўттиз етти милион бу жуда катта сон. У нимани билдиради?\nИнсонинг кўзлари мана шунча майда ҳужайралардан иборатдир. Улар нурни қабул қилади ва уни электрон сигналга айлантиради ва кейин оптик нервлар ёрдамида соатига беш юз километр тезликда саёҳатга чиқади. Миямиз бу сигнални қабул қилганида, улардан тасаввур пайдо қилади ва кўзларимиз нимани қабул қилса, ўшани кўрамиз.\nБу эволюциями? Менимча асло ундай эмас! Кўзда шу нарсаларнинг ярми ривожланганида бизга кўп фойда келтира олармиди? Асло фойда келтирмасди-ку, буларсиз ўз вазифасини бажара олмасди. Узоқ йиллар давомида мукаммалашди деган тахмин эса ҳақиқатан йироқдир. Яна бир мисол келтирмоқчи эдим.\nМасалан кўк китнинг оғирлиги тахминан бир юз йигирма тонна, тахминан йигирма саккизта филнинг оғирлиги билан тенг. Унинг бўйи ўттиз уч метрга тенг, кашалот сув остида уч минг метр жойни эгаллайди ва сув тагида тўқсон дақиқа тура олади. Китларнинг ўпкаси бошнинг тепасида жойлашган маҳсус нафас тешиклари билан боғлиқдир.\nБу уларга сув остида озиқланишга имконият беради ва онасини эмаётган гўдакнинг чўкишига йўл қўймайди. Баъзи китлар бир кунда етти юз литр сут ишлаб чиқаради. Китнинг боласи онасини эмиши шарт эмас, она кит сутни ўзи чиқариб беради. Бу буюк Яратувчи ўйлаб топиши мумкин бўлган китларга хос ажойиб хислатлардан баъзилари холос. Азизлар, эшиттиришимиз ҳақидаги фикрларингизни www.najot.com cайти орқали бизларга йўллашингиз мумкин. Яна радио орқали учрашгунча хайр, соғ-саломат бўлинглар.\nБолаларнинг ўсишига ёрдам бериш 38\nБолаларнинг ўсишига ёрдам 169


Новости Узбекистана > Версия для печати > Почта жўнатмалари орқали марихуанна. Огоҳ бўлайлик!\nГлавная > ҲОДИСА > Почта жўнатмалари орқали марихуанна. Огоҳ бўлайлик!\nПочта жўнатмалари орқали марихуанна. Огоҳ бўлайлик!\nРеспубликамиз божхоначилари томонидан халқаро почта ва курьерлик жўнатмалари орқали юборилаётган товарларни самарали божхона назоратидан ўтказишга алоҳида эътибор қаратилмоқда. Натижада, бу йўналишда ҳам бир қатор божхона қоидабузарликлари фош қилинмоқда.\nМаълумки, 2008 йил 12 августда Женевада имзоланган Халқаро почта Конвенцияга ҳамда Ўзбекистон Республикаси Адлия вазирлигида 2011 йил 18 апрелда 2219-сон билан рўйхатга олинган “Почта алоқаси хизматларини кўрсатиш” Қоидаларига асосан почта жўнатмалари орқали гиёҳвандлик воситаларини жўнатилиши тақиқланган.\nАммо, мазкур тартибларга риоя қилмай почта жўнатмалари орқали бу турдаги маҳсулотларни юбориш ҳолатлари ҳам кўзга ташланмоқда.\nЯқинда Тошкент шаҳар божхона бошқармасининг “Бошпочтампт” ташқи иқтисодий фаолият божхона пости ходимлари томонидан шу турдаги божхона қоидабузарликларининг олди олинди.\nТаъкидлаш жоизки, сўнгги пайтларда почта жўнатмалари орқали республикамизга хорижий давлатлардан марихуна ўсимлиги яъни нашанинг уруғларини юбориш ҳолатлари сурункали тус олган.\nЖумладан, Россия Федерациясидан почта жўнатмалари орқали Тошкент шаҳрида истиқомат қилувчи фуқаро Файзуллаев номига 10 дона, Тошкент вилояти Нурафшон шаҳрида истиқомат қилувчи фуқаро Рахматуллаев номига 2 дона, Андижон шаҳрида истиқомат қилувчи фуқаро Ўринбоев номига 5 дона марихуана уруғлари юборилган.\nШунингдек, Украинадан пойтахтимизда истиқомат қилувчи фуқаролар Лесничий номига 5 дона ҳамда Исхоқов номига эса 8 дона наша уруғлари юборилган.\nХудди шундай ҳолат Белоруссиядан юборилган почта жўнатмалари орасида ҳам қайд этилди. Хусусан, ушбу давлатдан Тошкент шаҳрида истиқомат қилувчи фуқаро Нигматов номига келган почта жўнатмаси орқали 8 дона марихуана уруғлари юборилган.\nТошкент шаҳар божхона бошқармасининг Божхона текширувлари ва суриштирув бўлими томонидан мазкур ҳолатлар юзасидан тегишли текширув ҳаракатлари олиб борилиб, иш материаллари юритилди ҳамда қонуний ҳал қилиш учун тегишли суд идорасига юборилган.\nСуд қарорларига асосан божхона органлари томонидан вақтинча олиб қўйилган марихуана ўсимлиги уруғлари эндиликда тегишли тарзда йўқ қилинади.


Қўшма Штатлар «Толибон» ҳаракати билан тинчлик битими доирасида ўз қўшинларини Афғонистондан олиб чиқишнинг биринчи босқичини бошлади.\nБиринчи босқичда Вашингтон ўз ҳарбийлари миқдорини камайтиришни режалаштирган. 28 февраль куни Доҳада имзоланган битимга кўра, кейинги 4,5 ой - 135 кун ичида Афғонистондаги америкалик ҳарбийлар сони 13 мингдан 8,6 минг нафарга туширилади.\nТолиблар келишувга тўлиқ риоя қилишса, америкалик ҳарбийлар 14 ой ичида Афғонистонни тўлиқ тарк этиши лозим.\nАфғонистон ҳукумати «Толибон» ҳаракати билан келишувни имзолаш жараёнида иштирок этмаган.\nМамлакат президенти Ашраф Ғани аввалроқ келишувнинг бир шартини бажармаслигини айтганди - бу «Толибон»нинг асирликдаги аъзолари музокаралар олдидан қўйиб юборилиши билан боғлиқ шарт эди. Аммо душанба куни Афғонистон президенти бу ҳафтада қамоқдаги мингдан ортиқ асирларни озод қилиш тўғрисидаги фармонига имзо чекиши мумкинлиги ҳақида гапирди.\nВосита ва ваколат\nЎтган ҳафтада толиблар Ҳилмандда афғон армиясига уюштирган ҳужумга жавобан АҚШ авиацияси ҳаво зарбалари йўллаши «Толибон» билан келишув тақдирини хавф остида қолдирганди.\nАммо душанба куни «Толибон» қарама-қаршиликни тўхтатишга чақирди, шундан кейин Афғонистондаги Америка қўшинларининг (USFOR-A) расмий вакили полковник Сонни Леггетт АҚШ ҳарбийларни олиб чиқишни бошлашини эълон қилди.\nШу билан биргаликда, Леггетт Афғонистонда қолаётган америкалик ҳарбийлар ИШИД ва «Ал-Қоида» террорчилик гуруҳларига қарши аксилтеррор амалиётларини давом эттириши ва Афғонистон хавфсизлик кучларига кўмак кўрсатишини айтган.\n«Вазифаларимизни бажариш учун зарур бўлган барча ҳарбий воситалар ва ваколатларимиз бор», деган у.\nАҚШнинг Афғонистон бўйича махсус вакили Залмай Ҳалилзод ва «Толибон»нинг Қатардаги офиси раҳбари мулла Абдулла Ғани Бародар\nТолиблар билан келишувда қуйидагилар кўзда тутилган:\nАгар толиблар келишув шартларига амал қилишса, АҚШ 14 ой ичида ўз қўшинларини олиб кетади\nКелишув имзоланганидан кейин толиблар ва афғон ҳукумати ўртасида музокаралар бошланиши керак\n«Толибон» ўз аъзоларидан ҳеч кимга Афғонистон ҳудудида АҚШ ва унинг иттифоқчилари хавфсизлигига дахл қилишга йўл қўймайди\n10 мартга қадар АҚШ ва Афғонистон ҳукумати 5 минг маҳбусни, «Толибон» ҳам минг маҳбусни қўйиб юборади.\nАмерикалик ҳарбийлар Афғонистонни тарк этаётган вақтда мамлакатда икки томонлама тинчлик музокаралари келажагига таъсир кўрсатиши мумкин бўлган воқеалар бўлиб ўтди. Душанба куни ўтган йилнинг сентябрида ўтказилган президентлик сайловлари якуни бўйича икки номзод ҳам ўз инаугурация маросимини ўтказди.\nИкки инаугурация ва сайловларнинг икки «ғолиби»\nАфғонистон сайлов комиссияси сайловда амалдаги президент Ашраф Ғани кичик фарқ билан ғалаба қозонганини маълум қилган, аммо унинг мухолифи, мамлакат бош вазири Абдулла Абдулла ҳам ўзини ғолиб деб эълон қилган ҳамда Ғанининг тарафдорларини сайлов натижаларини сохталаштиришда айблаган.\nАшраф Ғани Кобулда инаугурация маросимида / Reuters\n9 март куни Ашраф Ғанининг инаугурация маросими ўтаётган Арг саройи яқинида портлашлар юз берди. Кейинроқ ички ишлар вазири автомобилда ўрнатилган миномётдан 4та снаряд отилгани, натижада бир нафар полициячи жароҳатланганини маълум қилди. Бу ҳужум учун жавобгарликни ИШИД ўз зиммасига олди.\nЭкспертларнинг огоҳлантиришича, икки сиёсатчи ўртасидаги зиддият ҳукуматнинг Афғонистон масаласидаги музокаралардаги позициясига таъсир кўрсатиши мумкин.\nАбдулла Абдулла ҳам ўзини ғолиб деб ҳисоблайди ва президент сифатида қасамёд қабул қилди / AFP\nАҚШ президенти маъмурияти бу баҳсда Ашраф Ғанини қўллаган ва унинг мухолифини «параллел ҳукумат тузишга уриниш»да айблаган.\n«Мамлакат келажаги, хусусан, ҳудудда тинчлик ўрнатилиши учун Афғонистонни бирлаштириш ва сиёсий жиҳатдан мувозанатли ҳукумат тузиш муҳимдир», деди АҚШ Давлат котиби Майк Помпео.\nАҚШ 2001 йил 11 сентябрь воқеаларидан бир неча ҳафта ўтгач «Ал-Қоида» ҳаракатига қарши кураш олиб бориш учун Афғонистонга бостириб кирганди.\nАмерикаликлар олиб борган ҳарбий кампания натижасида «Толибон» ҳокимиятдан четлатилган, аммо ҳаракат мамлакат шимолида катта ҳудудда ўз таъсирини сақлаб қолган, 2018 йилга келиб толиблар мамлакатнинг учдан икки қисмини эгаллаб олишганди.\nАфғонистон урушида 2,4 мингдан ортиқ америкалик ҳарбий ҳалок бўлган.\nАбдулрашид Дўстумга Афғонистон қуролли кучлари маршали унвони берилади


Ўзбекэнерго муқобил энергия манбаларини изламоқда\n14 ноябр 2018, Тошкент вақти: 01:15\n2011 йил қиш мавсумида Ўзбекистон бўйлаб газ ва электр тақчиллиги авж олди.\nҚайта тикланувчи энергия манбалари бўйича Ўзбекистон-Корея форумида сўзга чиққан Ўзбекэнерго давлат акционерлик ширкати раиси Ботиржон Тешабоев ўз ширкати энергетик ривожланишга оид кейинги тўрт йиллик режасини ишлаб чиққанини билдирди.\nБу режага кўра¸ Ўзбекистон яқин келажакда улкан электростанциялар қуришдан воз кечиб ¸ хориж сармояси ҳисобига мавжуд энергетик иншоотларни модернизация қилиш ва кенгайтириш йўлидан боради¸ дейилади Тешабоев чиқишида.\nЎзбекэнерго раҳбарининг айтишича¸ ҳозирда энергетика соҳасидаги сармоя лойиҳаларининг умум сони 44 тани ташкил этади ва электр станцияларини модернизация қилиш учун 5¸2 миллиард доллар сарфланади.\nДавлат ширкати раҳбарига кўра¸ Ўзбекэнерго олдидаги устивор вазифалардан яна бири бутун Ўзбекистон бўйлаб электр энергиясини автоматик ҳисобга олиш тизимини жорий этиш ва шу мақсадда 4¸5 миллион дона электрҳисоблагич ўрнатиш учун 365¸6 миллион доллар маблағ сарфланади.\nБотиржон Тешабоев шунингдек мамлакатда қайта тикланувчи энергиянинг муқобил манбаларини кенгайтириш¸ хусусан қуëш ва шамол энергияси станциялари сонини кўпайтириш лойиҳаси устида ҳам иш бораëтганини таъкидлади.\nАйни пайтда¸ Тешабоев мамлакатда давом этаëтган энергетик кризис ҳақида лом-мим демади.\nТошкент суди “Рембрандт асарини" вақтинча мусодара қилди\nOzodMikrofon: "17 йил ишлатган бозоримни ноқонуний ёпишди"


«Қурилмаларни қийновчи» техноблогер 2020 йилнинг энг, энг, энг... смартфонларини эълон қилди (+видео) - Terabayt.Uz\n«Қурилмаларни қийновчи» техноблогер 2020 йилнинг энг, энг, энг... смартфонларини эълон қилди (+видео)\nЗак Нельсон (Zach Nelson) исми сизга таниш – бу видеоблогер JerryRigEverything номли YouTube-каналида турли янги смартфонларни аёвсиз қийнаб кўрсатади. Ўтган йилнинг бошида у 2019 йилдаги энг зўр смартфонлари рейтингини чиқарган бўлса, куни кеча 2020 йилдаги энг яхши ва энг ёмонларини айтди.\nЎҚИНГ: JerryRigEverything: «Xiaomi’нинг энг мустаҳкам смартфони – айни мана шу ўрта нархли модели бўлади!» (+видео)\n2020 йилнинг энг таъмирга яроқли смартфони, Нельсоннинг эътирофича, Google Pixel 5 модели экан. Октябрнинг бошида чиққан бу қурилманинг экранини тажрибали мутахассис атиги 60 сонияда алмаштира олади, дейди у.\nЎтган йилдаги энг инновацион смартфон сифатида Axon 20 5G модели алоҳида таъкидланган. ZTE компанияси 1 сентябрь куни тақдим этган ушбу қурилма экраности селфи-камерали биринчи тижорий смартфондир.\niPhone 12 Pro Max моделини техноблогер «ички тузилиши энг чиройли смартфон» дея мақтаган. Ва ниҳоят, энг мустаҳкам смартфон эътирофига Google Pixel 4a модели сазовор бўлган.\nЭнг яхши смартфонлардан ташқари, Зак Нельсон энг ёмонларини ҳам санаб ўтган. Жумладан, Xiaomi компаниясининг ўйинбоп Black Shark 3 модели энг таъмирга яроқсиз смартфон, деб топилган. Шикастларга энг чидамсиз смартфон сифатида блогер OnePlus Nord телефонини кўрсатган.\nБлогер алоҳида – «ташқи кўриниши алдамчи смартфон» йўналишида ҳам ўша Google Pixel 5 моделини танқид қилган. Унинг корпуси алюминийдан ишлангандек таассурот уйғотса-да, аслида унинг ичидаги айрим қисмларигина металлдан қилинган.\nЎҚИНГ: Бешта йўналишда 2020 йилнинг энг зўр Android-смартфонлари (Gizmochina рейтинги)\n#Apple #Apple iPhone #Google #OnePlus #Xiaomi #ZTE #блогерлар #Xiaomi Black Shark 3 #Apple iPhone 12 Pro Max #Google Pixel 4a #OnePlus Nord #ZTE Axon 20 5G #Google Pixel 5


Ишхонангизда Меҳнат кодексига риоя этилаяптими?\n16:36:37 21 September 2021\nИжтимоий тармоқлардаги маълумотларга кўра, энг кўп ишлайдиган давлатлар сафига Мексика ва Коста-Рика кўрсатилган бўлса, яъни бу давлатлардаги ходим бир йилда 2200 соат ишлар экан. Бу бир кунлик иш вақти ўртача 8 соатга тўғри келишини билдиради. Германияда эса, бу кўрсаткич йиллик 1363 соатни ёки кунига беш соатни ташкил этар экан. Бундан аён бўлиб турибдики, мазкур ҳолат меҳнат унумдорлигига ўз таъсирини кўрсатади.\nМеҳнат кодексида ходим учун иш вақтининг нормал муддатлари белгилаб берилган. Меҳнат кодексининг 115-моддасига кўра, ходимлар учун ҳафтасига 40 соатдан ортиқ бўлмаган иш вақти нормаси белгиланган. Яъни 6 кунлик иш ҳафтасида ҳар кунги ишнинг муддати 7 соатдан, 5 кунлик иш ҳафтасига эса 8 соатдан ортиб кетмаслиги лозим.\nҲуқуқий база таъминланган бўлишига қарамай, кўп ҳолларда айрим соҳаларда бу нормаларга риоя қилинмаяпти.\nАйрим корхона ва ташкилотларда, афсуски, раҳбарларнинг масъулиятсизлиги, меҳнат муносабатларига бефарқлиги туфайли айрим ҳолларда сезиларли силжишлар кузатилмаяпти, десак ҳеч хато бўлмайди. Ўйлаб кўрсак, бугунги кунда иш вақтининг нормал муддатига амал қилишда икки ҳолатга дуч келинмоқда:\nБиринчиси, ортиқча иш соатларига йўл қўйилаётганлигидир.\nМисол учун, иш куни соат 9 дан 18 гача қилиб белгиланган бўлишига қарамасдан, ходимлар ушбу муддат ичида бажарилмаган ишларини иш вақти тугагандан кейин бажаришга мажбур бўлишмоқда. Яъни иш соати одатдаги 8 соат ўрнига 10 ёки 12 соатгача чўзилаяпти.\nБунинг эса, фойдасидан зарари кўпроқ.\nБиринчидан, бу ҳолат ходимнинг меҳнат унумдорлигини пасайтиради.\nИккинчидан, шу ташкилотга иқтисодий тарафдан ортиқча ҳаражатга (масалан, ортиқча электр энергияси ва бошқа сарф-ҳаражатларга) олиб келади.\nУчинчидан, ходимнинг ўз оиласи даврасида ўтказиладиган вақтини қисқартиради. Бу айниқса, фарзандлар тарбиясига ўз салбий таъсирини кўрсатиши мумкин. Ходимнинг кайфиятига ҳам ўз салбий таъсирини ўтказиши сир эмас. Бундан ташқари, айрим ташкилотлар ходимнинг дам олиш кунлари ҳам асоссиз равишда ишга жалб этиш ҳолатлари оз бўлса ҳам учраб турибди.\nБаъзи ҳолатларда иш вақти Меҳнат кодекси нормаларига эмас, аксинча, раҳбарнинг ишда бўлиш ё бўлмаслигига қараб белгиланмоқда. Айрим ҳодимлар раҳбарнинг ишдан кетиш вақтини пойлаш билан умр ўтказишмоқда. Бу эса ачинарлидир.\nХулоса ўрнида шуни айтиш лозимки, ҳар бир соҳада иш ҳажмини аниқ белгилаб олиш, шу асосда ходимларга иш ҳақи тўлаш, белгиланган иш вақтига қатъий риоя қилишни тартибга солиш зарур.\nҚўшимча меҳнат соати учун эса тўловларни амалга оширишни йўлга қўйиш ҳам мақсадга мувофиқдир. Президентимиз томонидан иш вақтини тартибга солиш масаласи анча илгари ўртага ташланган эди.\nШундай экан, Меҳнат кодексига амал қилиш, ушбу нормаларнинг бажарилишини қатъий назоратга олиш зарур. Зеро, ислоҳотлар инсонлар учун хизмат қилмоғи лозим эканлигини биз доим ёдимизда тутмоғимиз керак.\nХовос туман адлия бўлими бошлиғи


Mobiuz мобил алоқа бозорида 6 йиллик фаолиятини нишонламоқда - Daryo\n16:30, 01.12.2020 7798\nMobiuz ўзининг туғилган куни муносабати билан абонентлар учун кўплаб ҳушхабарлар тайёрлади.\n2014 йилнинг 1 декабрида Mobiuz уяли алоқа оператори («UMS» МЧЖ) офислари эшиклари илк мижозлар учун очилганди. Бозорга кириб келган компания ноёб V&D тарифларини (бир вақтнинг ўзида дақиқалар, МБ ва SMS тўпламларини ўз ичига олган) ҳамда қулай хизматларни тақдим этди. Шу куни операторга 19 281 та абонент уланди.\nMobiuz жамоаси 6 йил давомида мижозларга долзарб ва талабларга мос маҳсулот ва хизматларни тақдим этишга интилиб келмоқда. Бундай маҳсулотлар қаторида – «Моби» тарифлар туркуми, «Эксклюзив» тарифи, «Мутлақо чексиз» акцияси, интернет учун арзонлаштирилган нархлар, «Супер 0» хизмати ва бошқалардир. Шунингдек, ҳар йили компания абонентларига молиявий аҳволларини сезиларли даражада яхшилаш имкониятини яратиб, турли хил қимматбаҳо совғаларни ютиб олиш имкониятини бериб келмоқда.\nМобил алоқа оператори техник ривожланишга ҳам алоҳида эътибор бериб келмоқда. Хусусан, 2016 йилда Тошкент шаҳри ҳудуди 4G LTE тармоғи билан қопланди, 2017 йилда ушбу тармоқ Самарқанд шаҳрида, 2019 йилдан эса барча вилоят ва туман марказларида, йирик шаҳарларда ва бир қатор қишлоқларда ишга туширилди. Жорий йилнинг 11 ойи ичида республика бўйлаб 1300 дан ортиқ таянч станциялари ишга туширилди.\nСўнгги бир ярим йил ичида Mobiuz биллинг тизими ҳам тўлиқ янгиланди. Бу абонентлар ва мижозлар учун янги хизматларни жорий этишга имкон берди. Хусусан, бу ойлик тўловни мослашувчан (ойнинг 1-санасига боғламаган) тарзда ечиб олиш, нархлаш тизимини такомиллаштириш, балансни фақат сўмда акс эттирилиши, тариф ўзгарганда тўпламлар қолдиқларини ўтиши ва бошқа жиҳатларга тааллуқлидир.\nMobiuz мобил оператори ўзининг олтинчи туғилган кунини 3,7 миллиондан кўпроқ фаол абонентлар билан нишонламоқда ва байрам муносабати билан уларга кўплаб сюрпризларни тақдим этмоқда.\nҲусусан, 1 декабрдан бошлаб Mobiuz’нинг «Omad Plus», Mobi 20, 30, 40, 50, «Gap Yo‘q», шунингдек «Mobi 50 Yillik» тариф режаларида мегабайтлар ҳажми оширилмоқда. Янги ва амалдаги абонентлар энди янада кўпроқ мобил интернетга эга бўлмоқдалар:\n«Omad Plus» – ойига 12 минг сўмга 500 МБ, 400 дақиқа ва 400 та SMS;\n«Mobi 20» – 20 минг сўмга 2 000 МБ, 500 дақиқа ва 500 та SMS;\n«Mobi 30» – 30 минг сўмга 5 000 МБ, 1 000 дақиқа, 1 000 та SMS;\n«Gap Yo‘q» – 35 минг сўмга 10 000 МБ;\n«Мobi 40» – 40 минг сўмга 8 000 МБ, 12 000 дақиқа, 1 200 та SMS;\n«Мobi 50» – 50 минг сўмга 10 000 МБ, тармоқ ичида чексиз суҳбат, 1 500 дақиқа, 1 500 та SMS 50 минг сўмга;\n«Мobi 50 Yillik» – йилига 500 минг сўмга ҳар ой 10 000 МБ, тармоқ ичида чексиз суҳбат, 1 500 дақиқа, 1 500 та SMS.\nАввалроқ Mobi 70, 90, 110, 150 тариф режалари, уларнинг йиллик кўринишлари, шунингдек «Gap Yo‘q Pro» тарифларида ҳам 2021 йилнинг 31 мартигача Интернет-трафик ҳажмлари кескин оширилганди. Тарифлардаги барча ўзгаришлар махсус акция доирасида амал қилмоқда.\nБундан ташқари, 1 декабрдан бошлаб Mobiuz янги «Енгил» тариф режасини ишга туширмоқда. Ойига атиги 8 минг сўм абонент тўловига абонентларга 80 дақиқа, МБ ва SMS дан тақдим этилади. Шу билан бирга, тарифда қўнғироқларнинг бир дақиқаси, лимитдан ошган бир МБ ёки битта SMS ҳам 8 сўмдан нархланади. Масалан, ҳатто бирон бир Интернет-тўплам ёки хизмат ёқмасдан 1 000 МБ сарфланганда 8 000 сўмга тушади.\nКомпаниянинг туғилган куни арафасида Интернет нархларига ҳам муҳим ўзгаришлар киритилди. Хусусан, келгуси йилнинг 31 мартигача Mobiuz ойлик Интернет-тўпламлар ва автоматик белгиланадиган OnNet-тўпламлар нархларини анча пасайтирди. Мисол учун, 50 000 МБ ҳажмдаги энг катта тўплам нархи ҳозир 75 минг сўмни ташкил қилади.\nMobiuz ўзининг 6 йиллигида барча абонентларига, мижозларига, тижорат ва бизнес шерикларига яқин ҳамкорлик ва ишонч учун миннатдорлик билдиради. Компания ўзининг узоқ муддатли ривожланиш стратегиясини амалга оширишни, ёқимли янгиликлар ва фойдали хизматларни тақдим этишни давом этади. Хусусан, йил охирига қадар оператор ўз вақтида эълон қилинадиган яна бир нечта акцияларни ишга туширади.\nТехник ривожланиш борасида ҳам янгиликлар олдинда. Компания ҳозирги пайтда Хитой Халқ Республикаси томонидан Mobiuz учун ажратилган имтиёзли кредитни ўзлаштиришга тайёргарлик ишлари олиб борилмоқда. Натижада янги техник объектлар ишга тушириш ишлари сифат жиҳатидан янги даражага кўтарилади.\nОператорнинг барча янгиликларидан хабардор бўлиш учун компаниянинг Telegram-каналига (ttps://t.me/MOBIUZuzb) обуна бўлинг.\n14:28, 20.09.2020 227448\n10:22, 04.10.2020 185479\n23:58, 22.09.2020 179462\n03:31, 28.01.2021 294\n02:58, 28.01.2021 734\n02:22, 28.01.2021 795\n01:51, 28.01.2021 1282\n23:27, 25.01.2021 79806\n22:56, 26.01.2021 68379\n23:11, 26.01.2021 60819


Бир кунда 12 млрд. тонна муз эриб кетди - Hidoyat.uz\nБир кунда 12 млрд. тонна муз эриб кетди\nАсосий саҳифа Янгиликлар Бир кунда 12 млрд. тонна муз эриб кетди\nЧоп этилди Avgust 12, 2019 Бир кунда 12 млрд. тонна муз эриб кетдиda fikr bildirishni o'chirish\nЎтган ҳафта Гренляндия бир кунда 12,5 млрд. тонна муз йўқотгани маълум бўлди. Иқлимшунос Мартин Стендаль Гренландия муз қалқонининг 60 фоиз юзаси 1 мм. чуқурликкача эриганини тасдиқлайди. Бу ҳақда Smithsonian журнали хабар берди.\nҚор ва муз ҳақидаги маълумотлар миллий маркази мутахассислари бундай тез эриш жараёни 1950 йилдан буён илк бор кузатилаётганини қайд этишди. Ўшанда муз массасининг йўқолиб боришини кузатиш бошланган эди.\nУларнинг айтишича, жорий йил бошидан бери 248 млрд. тонна муз эриб кетган. Бу 2012 йилга рекордга яқин. Ўшанда 250 млрд. тонна, яъни муз қопламасининг 97 фоиз юзаси буғланиб кетганди.\nЕвропада кузатилган жазирама муз эришига сабаб бўлгани айтиляпти. Сабаби шу туфайли Гренландияда ҳам ҳаво ҳарорати ўртача кўрсаткичдан 15-20 даражага кўтарилиб кетган. Жорий йилда ушбу ҳудуддаги Summit Station тадқиқот станцияси томонидан ҳам юқори , ҳам давомий ҳарорат аниқланган. Муз ва чучук сув йўқолиши жараёни кучаймоқда.\nGoogle қидирув тизимининг ишида глобал узилишлар кузатилди\nГўзал фазилатларга одатланайлик


Asus ROG Phone чаққонликда бошқа смартфонларни орқада қолдирадиган кўринади - Terabayt.Uz\nAsus ROG Phone чаққонликда бошқа смартфонларни орқада қолдирадиган кўринади\nЯқинда Тайванда бўлиб ўтган Computex 2018 кўргазмасида Asus компанияси ўзининг янги смартфонини намойиш этди. Янги қурилма ҳали савдога чиққани йўқ, лекин, Geekbench’да аллақачон тестдан ўтказиб бўлинган.\nСмартфон, жорий йилнинг аксарият флагманларига ўхшаб, илғор чиплардан бири Snapdragon 845’дан фойдаланади. Бироқ бошқа флагманлардан фарқли улароқ, ушбу қурилманинг процессори 2.96 ГГц частотасида ишлайди. Компаниянинг маълум қилишича, бу девайснинг иш самарадорлигини сезиларли даражада оширади.\nЎҚИНГ: ASUS'дан «ақлли» ноутбуклар, Lenovo’да ҳам янгилик бор\nGeekbench хулосаларига кўра, бирядроли Asus ROG Phone тестда ўртача 2550 балл олди, кўпядролиси эса — 9500. Ушбу натижалар Xiaomi Mi Mix 2S, OnePlus 6, HTC U12+, Sony Xperia XZ2/XZ2 Compact ёки Galaxy S9+ ларнинг кўрсаткичларидан юқоридир.\nЯнги смартфон илғор процессордан ташқари, нисбати 18 га 9 бўлган 2160×1080 пиксел фарматидаги 6-дюймли AMOLED-дисплейи билан таъминланган. Қурилмага шунингдек, махсус совутиш тизими, 12 Мп + 8 Мп бўлган қўш камера ўрнатилган. Қурилманинг қувватини 4000 мАч сиғимга эга батарея таъминлайди, тезкор хотираси 8 ГБ, ички хотираси 128/256/512 дан иборат.\nЎҚИНГ: Asus ROG Phone: геймерлар кутаётган смартфонсмартфон\n#хабарлар #энг самарали ишлайдиган смартфонлар #Asus ROG Phone


Қирғизистонда 2 минг 669та масжид рўйхатга олинди, рўйхатдан ўтмаган яна 300 масжид бор\n03 апрел 2020, Тошкент вақти: 09:31\nБишкекдаги Марказий масжид\nҚирғизистонда 2 минг 669та масжид рўйхатга олинди, бундан ташқари мамлакатда рўйхатдан ўта олмаган 300 га яқин масжид бор. Бу ҳақда парламент мажлисида Дин ишлари бўйича давлат қўмитаси директори ўринбосари Закир Чотоев маълум қилди.\nЧотоевга кўра, айрим ҳужжатлари йўқлиги сабаб бу масжидлар рўйхатдан ўта олмаган.\n«Қонун бўйича рўйхатдан ўтмаган масжидлар фаолият юрита олмайди, бироқ биздаги маълумотларга кўра улар фаолиятини давом эттирмоқда. Биз мониторинг олиб бораяпмиз. Ҳар куни рўйхатга олиш масаласида мурожаатлар бўлиб турибди, демак рақамларда ўзгаришлар бўлиши мумкин», -деди Чотаев.\nУ депутатларнинг саволларига жавоб берар экан, Қирғизистонда масжидлар қуриш масаласида чекловлар йўқлигини, бироқ бу масала Хавфсизлик кенгаши мажлисига олиб чиқилганини айтди. Бу борада қарор ҳозирча қабул қилинмаган.\nҚирғизистон аҳолиси ўтган йили 6 миллион кишидан ортган.


Қурол олишда керак бўладиган тиббий маълумотнома қай тартибда қўлга киритилади? » Ўзбекистон янгиликлари – Zamin.uz\n03 август 2019, 06:00\nЎзбекистон Республикасининг «Қурол тўғрисидаги» қонуни юзасидан матбуот анжумани бўлиб ўтгани ҳақида хабар берилганди.\nУшбу қонунга кўра фуқаролар доимий яшаш жойлари бўйича бир қанча ҳужжатларни Миллий гвардия органларига тақдим этишлари лозим. Жумладан паспорт, овчилар уюмасидан рухсатнома, қуролдан хавфсиз фойдалаиш бўйича билими текширувдан ўтказилганини тасдиқловчи ҳужжат.\nШунингдек, фуқаро ўз тиббий ҳолати ҳақида маълумотнома ҳам топширади.\nЎзбекистон Миллий гвардияси назорат-рухсат бериш фаолияти бўлими бош инспектори Алишер Мусаевнинг маълумот беришича, фуқаро ўқотар ов қуролларига рухсатнома учун руҳий-асаб касалликлари ва наркология диспансеридан ва поликлиникалардан ушбу муассасаларда рўйхатда турмаслиги ҳақида маълумотнома олиши шарт бўлади. Шунингдек, соғлиқни сақлаш вазирлигига қонун кучга киргунга қадар қурол бериш мумкин бўлмаган касалликлар рўйхатини шакллантириш вазифаси юклатилган.\nШунингдек, қурол олиш учун маълум миқдорда йиғим тўланиши белгиланган. Миллий гвардия вакилининг айтишича, қонунчиликда шу вақтга қадар бунақа йиғим бўлмаган. Ҳозирда Молия вазирлиги билан шу иш устида ишланмоқда, йиғим миқдори ҳозирда аниқ эмас.\nЯнгиликлар » Жамият » Қурол олишда керак бўладиган тиббий маълумотнома қай тартибда қўлга киритилади?\n21:20 Мутасадди изоҳи: «Қонун қурол сотишни осонлаштирмади, аксинча қийинлаштирди...»\n19:51 Ўзбекистонда пневматик қурол сотиб олишга рухсатнома олиш шартми?


Силовой метод →\nPosted on Monday, February 18, 2013\tby TURONZAMIN\nСАВОЛ: Диктатуранинг илдизлари нимага боғлиқ деб ўйлайсиз? (Абдуҳаким, 15 Июл).\nЖАВОБ: Диктатура илдизлари ҳар бир халқнинг ўз маданияти, анъаналари ва динига муносабат билан боғлиқдир.\nАгар оилада болани одам деб ҳисоблашмаса, уни фикр юритиш қобилиятидан йироқ деб камситиш нормал ҳол бўлса ёки тарбиянинг муҳим қисми ҳисобланса, бу табиийки унинг ривожланишига , камол топишига эмас, балки эзилишига, нобаркамол бўлишига олиб боради.\nАгар оилада отанинг айтгани айтган, дегани деган, бўлса ва бошқаларнинг фикр қарашларига қўл силташ одат бўлса, бу оилада эркинлик, ҳурлик эмас, балки қуллик, итоатгўйлик илдиз отади.\nЛекин биз буни “тарбия” деб айтамиз, анъана, урф-одат деб баҳолаймиз ва қадрлаймиз. Яширадиган жойи йўқ, бизда болаларга “Отангга қарши гапирма”, “Ўзингдан каттага қарши чиқма”, ‘Оқсоқолнинг айтгани тўғри”, “Раиснинг, раҳбарнинг дегани деган” қабилида тарбия берилади. Ваҳоланки раиснинг ақли сариқ чақага ҳам арзимаслиги ва у қайси бир қариндоши ёки пора эвазига раҳбар бўлган бўлиши мумкин.\nХудди шундай ота ўқимаган, боласи эса китобхонадан чиқмаган бўлиши ҳам мумкин. Лекин бунинг аҳамияти йўқ, деб биламиз. Кўп кўйлак йиртган кўп нарса билади деган ақидамиз бор.\nБиз тарих ҳақида гапиришни яхши кўрамиз. Аммо бутун тарихимиз диктатурадан иборат бўлганини эса айтмаймиз. Э, тарихга қарши гапириш мумкин-ми? Бу тарбиясизлик бўлади. Гарчи тарих худди бугунги Ўзбекистонда бўлгани каби илгари султонлар, подшолар, амирлар томонидан ёздирилган бўлса-да!\nДинимиз қоидалари оддий одамларга эмас, амалдорга қараб шарҳлангани ва аксарият тафсирлар султонлар, подшолар ва амирларнинг майлига қараб ёзилганини, худди бугунги Ўзбекистонда бўлгани каби илгари ҳам уламолар султонлар, подшолар, амирларнинг оёқларини ялаганларини гапиришни тарбиясизлик деб атаймиз.\nБиласизми, нега халқчилроқ бир киши раҳбар бўлса уни “латта” деймиз, қаттиққўл раҳбар истаймиз? Чунки болаликдан муштга, калтак ейишга, тўғрими нотўғрими катталарнинг айтганини қилишга ўрганганмиз.\nКўрдингизми, диктатура илдизлари жуда чуқур ва уларни суғуриб отиш осон эмас. Бу илдизлар чирмовуқдек, ажриқдек ҳаммаёқни ўраб олган. Бугунги режим эса ана шу илдизга сув қуйишгина эмас, уни вужуднинг бошқа жойларига ҳам кўчиришга, онгни ана шу илдизлар чирмовуғи билан зарпечакдек ўраб ташлашга хизмат қилмоқда.\nЖаҳонгир Муҳаммад, 2004 йил.\n“Оқсарой сирлари”, jahonnoma.com.\nThis entry was posted in 1.BOSH SAHIFA, JM, Savol-Javob. Bookmark the permalink.


«Очиқ жануб» халқаро бизнес-форуми – Сурхон тонги\nБош саҳифа / Иқтисодиёт / «Очиқ жануб» халқаро бизнес-форуми\n«Очиқ жануб» халқаро бизнес-форуми\nИюн 6, 2018\tИқтисодиёт Изоҳ қолдириш 785 Кўрилди\nИСТИҚБОЛЛИ ЛОЙИҲАЛАР ВА САМАРАЛИ ҲАМКОРЛИККА КЕНГ ЙЎЛ ОЧДИ\nАйтиш керакки, йиллар давомида Сурхон воҳасига ташриф буюрадиган хорижий ва маҳаллий сайёҳлар, тадбиркор, ишбилармонлар сонини юқори деб бўлмасди.\nЖумладан, сайёҳлик бирозгина жонланган. Ўтган йилда 8 мингдан ортиқ хорижлик сайёҳ ва 40 мингга яқин маҳаллий сайёҳ келган. Жорий йилда эса бу кўрсаткичнинг анчагина юқорилаганлигини ўтган беш ой мисолида ҳам яққол англаш мумкин. 28-29 апрель кунлари ўтказилган “Бойсун баҳори” халқаро фестивалидан сўнг, Сурхон воҳаси яна бир бор халқаро тадбирга мезбонлик қилди. 2-3 июнь кунлари вилоятнинг инвестицион, экспорт ва туризм салоҳиятини кенг намойиш этишга бағишланган “Open South International Business Forum” халқаро бизнес-форуми ташкил этилди.\nТадбирнинг биринчи куни “Ёшлар маркази”да бўлиб ўтди. Унда вилоят ҳокими Э.Турдимов меҳмонларни, анжуман иштирокчиларини табриклаб, воҳада хорижий ишбилармонлар, сайёҳлар учун барча қулайлик ва шарт-шароитлар яратилганлигини воҳанинг бой табиий бойликлари, қулай иқлими, иқтисодий имкониятлари ҳақида алоҳида таъкидлади. Шундан сўнг, Туризмни ривожлантириш давлат қўмитаси раисининг ўринбосари Ш.Шораҳметов, инвестиция бўйича давлат қўмитаси департаменти мудири ўринбосари А. Сим, вилоят ҳокимининг ўринбосари А.Орипов, Австриянинг “Haslinger Stahlbau GmbH” компанияси директори Арно Соргер, Россиянинг АПХ “Эко Культура” компанияси вакили С. Шеинлар сўзга чиқишди.\nКуннинг иккинчи яримида форум иштирокчилари, хорижий компания лар вакиллари ва маҳаллий тадбиркорлар ўртасида В2В шаклида ўзаро музокаралар олиб борилди, тақдимотлар ўтказилди.\nВилоят ҳокими Э.Турдимов томонидан форум давомида Бангладеш, Словакия, Украина, Тожикистон, Афғонистон, Қувайт элчилари, хорижий ва маҳаллий ишбилармон доира вакиллари билан ўзаро ҳамкорлик ўрнатиш ва инвестицияларни жалб этиш юзасидан учрашувлар ўтказилди.\nФорумнинг иккинчи куни вилоят марказидаги “Алпомиш” кураш мажмуасида “Афросиёб”, “Султон шарбати”, “Савб”, “Денов вино – ароқ”, “Шўрчи дон маҳсулотлари”, “Хўжаикон туз”, “Gold dried fruits export”, “Денов равнақ камоли”, “Дашнабод умид чарос”, “Perilla food”, “Сурхон-Термиз-Чинни”, “Чароғон текс- тил”, “Сурхон саноат қурилиш” каби воҳамизнинг бир қатор йирик ишлаб чиқариш корхоналари ўз маҳсулотларини, хизматларини намойиш этди. Жаҳоннинг йигирмадан ортиқ давлатидан 174 нафар ишбилармонлар, 11 та чет эл элчихоналари вакиллари ҳамда 300 дан ортиқ маҳаллий тадбиркорлар иштирок этган анжуман ўзига хос кўтаринкиликда ўтди. Шунингдек, вилоятнинг инвестиция ва сайёҳлик салоҳияти ҳам тақдим этилди, миллий ҳунармандчилик ва либослар кўргазмалари ҳам ташкил этилди.\n— Паррандачилик билан шуғулланаман,— дейди афғонистонлик Диана Ҳошимзода. — Ҳозирда ўн мингга яқин товуғим бор. Уларни боқиш учун эса махсус озуқасини ҳамда айрим дори воситаларини Покистон орқали олиб келтираман. Аммо бу менга икки баравар қимматга тушаяпти. Бу маҳсулотларни Ўзбекистон орқали арзон нархларда олиб келтиришим, шунингдек, юртингиз орқали бошқа қўшни давлатларга ҳам парранда гўштини экспорт қилишим қулай. Шу боис, бу ердаги тадбиркорлар билан шартнома туздим.\n— Бизнес-форум натижаси бўйича озиқ-овқат, текстиль, қурилиш, чарм маҳсулотларини ишлаб чиқариш, мева-сабзавотларни қайта ишлаш, замонавий иссиқхона, интенсив боғ ташкил этиш, шунингдек, чинни буюмлар, текстиль, “Akfa” ромлар, музқаймоқ, мева-сабзавот маҳсулотларини экс- порт қилиш бўйича жами қиймати 365,5 миллион долларга тенг 60 та келишувларга эришдик, — дейди вилоят ҳокимининг инвестициялар, инновациялар, хусусийлаштирилган корхоналарга кўмаклашиш, эркин иқтисодий ва кичик саноат зоналари ҳамда туризмни ривожлантириш бўйича ўринбосари Анвар Орипов. — Шу жумладан, 251,7 миллион долларлик хорижий инвистицияларни жалб қилиш ва 113,8 миллион долларлик маҳсулотларни экспорт қилиш бўйича ҳужжатлар имзоланди.\nКўргазмада хусусан, афғонистонлик ишбилармонларни кўпроқ ҳўл мева, қуритилган дуккакли маҳсулотлар, чинни буюмлар қизиқтирган бўлса, тожикистонлик тадбиркорлар паррандачилик корхоналари, тухум ва чинни маҳсулотлари бўйича ўзаро келишувлар ўтказишди. Ҳиндистонлик меҳмонлар эса юртимиздаги табиий, доривор ўсимликлар, хусусан, коврак ўсимлигига кўпроқ қизиқиш билдирди.\n— Ўзбекистон, хусусан Сурхондарё бой ўтмишга эга, — дейди Ипак йўли археологияси маркази директори Ванг Жиансин. — Бу ҳудуд Буюк ипак йўли чорраҳасидан жой олган. Шу боис ҳам юртингиз археологлари, тарихчилари билан ҳамжиҳатликда ишлашимиз муҳим аҳамиятга эга. Бу тадбир нафақат иқтисодий, балки маданий-маърифий, археология соҳаларида ҳам ўзаро ҳамкорликка чорлади.\nШу куни хорижий меҳмонларни қизиқтирган соҳалар бўйича вилоятдаги ишлаб чиқариш корхоналари, завод ва фабрикаларга, вилоятнинг зиёрат жойларига ташрифлари уюштирилди.\nОлдинги Ўринли танқид\nКейинги Келажакни ёшлар белгилайди


Самарқанддаги 141та «сирли уй»: нега аҳоли ноқонуний қурилган бинолар ҳақда билиши керак эмас? » STV teleradiokompaniyasi\nSTV teleradiokompaniyasi » Новости » Самарқанд янгиликлари » Самарқанддаги 141та «сирли уй»: нега аҳоли ноқонуний қурилган бинолар ҳақда билиши керак эмас?\nТАҲРИРИЯТДАН:Аҳолининг ноқонуний қурилаётган уй-жойларни иккиланмасдан сотиб олгани муаммоси мазкур низоларнинг жамоатчиликдан ўз вақтида сир тутилган оқибати келиб чиққани сир эмас. Агар жамоатчилик низоли ва ноқонуний барпо этилаётган уйлардан ўз вақтида хабар топганида ҳеч қачон таваккал қилиб катта пулга бу уйларни харид қилмаган, бугунги кунга келиб, муаммо гирдобида қолмаган бўларди.\nКафтархонада ноқонуний авиакасса аниқланди. Улар 24 фуқарога қалбаки чипта сотган


“ҲИЗБИЙЛАР”НИНГ НАЙРАГАНИДАН ЭҲТИЁТ БЎЛИНГ! — Zamaxshariy.uz\n“ҲИЗБИЙЛАР”НИНГ НАЙРАГАНИДАН ЭҲТИЁТ БЎЛИНГ!\nБизни яратган зотга ҳамдлар ва мақтовлар бўлсинки бизнинг юртимиз мусулмонлари ислом ила мушарраф бўлганидан буён соф эътиқод ва мустаҳкам манҳаж билан аҳил иноқлик бўлиб яшаб келмоқдалар. Чунки динмиз асоси бўлган Қуръни каримда ва пайҳамбаримиз алайҳи солати васаллам ҳадисларида фирқаларга бўлинмасликка ва тафриқага тушмасликка буйурган.\nАллоҳ таолор Қуръони каримнинг Оли Имрон сураси, 103-оятида марҳамат қилиб:\n«Ҳамангиз Аллоҳнинг арқони (қуръони)ни –махкам тутинг ва фирқаларга бўлинманг» деб бизни динимиздаги зарур ишга-иттифоқликка буюрган.\nМана шу оятда динимизнинг мохияти биз мусулмонларга аниқ баён қилиб берилди. Демак, Аллоҳ таоло бизни аввало, барчамиз имкон қадар Қуръони карим кўрсатмасига амал қилган ҳолда, бирликда, ҳамжихатликда яшаб бормоғимизга, иккинчидан эса, фирқаларга бўлинмамасликка буюрди. Биз бу оятдаги «БЎЛИНМАНГ» деган буйруқни Ислом номини ниқоб қилиб олган биронта гурух ёки оқимга кирманглар, деб тушунамиз,\nКейинги асрда ислом ва мусулмонлар бирлигини бузушга ҳаракат қилаётган кучлар,ўз ичимизда ихтилофлар келтириб чиқаришга қаратилган оқимларни келтириб чиқаришга улгурди. Ислом оламини ичдан бузишни кўзлаган душманлар режаси асосида ХХ асрга келиб, “Ҳизбуттаҳрир” деб аталган ташкилот юзага келди. Ташкилот вакиллари ушбу номдаги “ҳизб” сўзини Қуръондаги оятлардан фойдаланиб олганлар. “Ҳизб” сўзининг луғавий маъноси гуруҳ, партия, тобе кишилар демакдир. Умуман, номида “ҳизб” сўзи қатнашган оқимлар бу сўзни Қуръонда келгани учун ҳам фойдаланадилар. Улар ўзларини “Аллоҳнинг ҳизбимиз”, деб ўйлайдилар. Ҳолбуки, “шайтоннинг ҳизби” ҳам борлигини унутиб қўядилар.\nАллоҳ субҳонаҳу ва таоло Қуръонда бундай деган:\n“Айнан ўшалар Аллоҳнинг ҳизби (динининг ҳимоячилари)дир. Огоҳ бўлингки, албатта, Аллоҳнинг ҳизбигина нажот топувчидир!”. (Мужодала сураси, 22-оят).\nМазкур оятдаги “Аллоҳнинг ҳизби”дан мурод Аллоҳнинг динини ҳимоя қилувчилардир.\nБугун ўзларини ҳизбий деб атаётган тоифаларнинг Ислом ва мусулмонларга зарарлари тегса тегдики фойдалари тегмади.Уларнинг мусулмонлар учун бирор масжид ёки мадра ёки мактаб ваё кутубхона қурганини ким кўрибди.Улар сабабли қанчадан қанча ёшларнинг эътиқоди бузулиб,дини ҳаёти барбод бўлса бўлдики фаровон бўлмади.Яна улар ўзларини диннинг ҳимоячиларимитз деб аташлари,жахолатдан бошқа нарса эмас.\n“Тафсири Жалолайн”да бу ердаги “Аллоҳнинг ҳизби”ни тафсир қилинар экан: – “улар Аллоҳнинг амрига эргашадилар, таъқиқидан узоқ бўладилар”, дейилган.\nБугунги кундаги ҳизбуттаҳрир Аллоҳ ва унинг расули фарз қилган илм олиш, илм талабидан юз ўгириб, ўзлари ўйлаб топган “халифалик давлати”ни қуришга уруниб ётибдилар-ку! Ҳатто улар бу вайронкор ғоялари йўлида намоз ўқимасликка, Аллоҳнинг амрларини вақтинчалик қилмай туришга ҳам чақирмоқдалар-ку! Расулуллоҳ соллаллоҳу алайҳи ва саллам исломни бутун дунёга ёйишга ҳаракат қилар эканлар, саҳобаларига бирор марта ва бирон вақтда намоз ўқимай туришга ёки Аллоҳнинг амрларига бўйсинмай туришга чақирганмилар?! Йўқ, асло!\nБугунги кундаги ҳизбуттаҳрир ўзларининг вайронкор ғоялари йўлида ахлоқсизликка ҳам рози бўлмоқдалар-ку! Ахир, Расулуллоҳ соллаллоҳу алайҳи ва саллам: “Мен гўзал ахлоқларни камолга етказиш учун юборилганман!” демаганмидилар?!\n“Моида” сурасининг юқоридаги 56-оятида Аллоҳнинг ҳизби бўлиш учун “имон келтирганларни дўст тутиш” шарти ҳам кўрсатилган. “ал-Кашшоф” тафсирида “Аллоҳнинг ҳизби” Аллоҳ таолонинг авлиё бандаларига нисбатан ихлосли бўлиши кўрсатилган. Бугунги кундаги ҳизбуттаҳрир Аллоҳнинг авлиёуллоҳларини жисмонан йўқ қилинишига, уларнинг қабрларини портлатинишига рози бўлмаяптиларми?!\nҲизбуттаҳрир авлиёуллоҳларни яхши кўриш у ёқда турсин, оддий мўъмин-мусулмонларга ҳам нафрат билан қаровчилардир. Ўз юртларини кофиристон дегувчи, ўз юртдошларини кофир деб, уларга бор нафратини сочувчилардан яна нима кутиш мумкин?! Ўз туғишган ака-укаларини, ёшликдаги дўст-биродарларини кофирлар деб ёмон кўрувчи, меҳрбонлик билан тарбиялаган ота-онасига ҳам дунёга келтиришдаги оддий бир восита деб қаровчи ҳизб вакилларини “имон келтирганларни дўст тутиш” шартини бажарувчи, деб бўладими?!\nАслида, ҳизбуттаҳрир қуйидаги оятда кўрсатилган шайтоннинг ҳизби эканига шак-шубҳа йўқ: “Уларни шайтон эгаллаб олиб, уларга Аллоҳнинг зикрини унуттирди. Ана ўшалар шайтоннинг ҳизби (гуруҳи)дирлар. Огоҳ бўлингки, албатта, шайтоннинг ҳизби зиён кўрувчидир! Албатта, Аллоҳ ва Унинг пайғамбарига мухолифлик қилганлар, айнан, ўшалар энг хор кимсалар ичида бўлурлар”. (Мужодала сураси, 19-20-оят). Юқорида келтирилган маълумотлар орқали билдикки ҳизбуттаҳрир Аллоҳнинг ҳизби эмас балки шайтоннинг ҳизби (гуруҳи) қилаётган ишни қилганлари кўриниб турибди.\nБиз огоҳ бўлишимиз лозим бўладиган жойи шуки бунга ўхшаган оқимлар гуруҳлар одамларни айниқса ёшларни тўғри йўлдан чалғитадилар.Ҳозирда кўпчилик буларнинг кирдикорлари ва найрангларини тушиниб етган бўлсада айрим ёшлар буларнинг асл башарасини кўрмаяпди.Интернет тармоқлари орқали ўз қурбонларини овллашга харакат қилаётган бу манфур гуруҳнинг ёмонлигидан ёшларни огоҳ этайлик азизлар.\nБоғот тумани “Иморат бобо” масжиди имом-хатиби\nNext Post:БАҒРИКЕНГЛИК – ОЛИЙ ФАЗИЛАТ


Лондон Москва билан алоқаларни тўхтатмоқда\nҲаммаси "Новичок" туфайли: Британия Россия билан муносабатларни тўхтатмоқда\nЛондон Москва билан барча иккиёқлама муносабатларни вақтинча тўхтатади, олий даражадаги амалдорлар ва қирол оиласи аъзолари эса Россияда бўлиб ўтадиган футбол бўйича чемпионатга ташриф буюрмайдиган бўлди\nТОШКЕНТ, 14 мар — Sputnik. Буюк Британия "Скрипаль иши" туфайли Россиянинг 23 нафар дипломатини мамлакатдан чиқариб юборади, деди Британия Бош вазири Тереза Мэй парламентдаги чиқиши давомида.\nСиёсий жанжал: Собиқ разведкачи Скрипальни ким заҳарлаган эди?\nЛондон Москва билан барча иккиёқлама муносабатларни вақтинча тўхтатади, олий даражадаги амалдорлар ва қирол оиласи аъзолари эса Россияда бўлиб ўтадиган футбол бўйича чемпионатга ташриф буюрмайдиган бўлди.\nБуюк Британия шунингдек, Россия Ташқи ишлар вазири Сергей Лавровга юборган таклифномасини чақириб олди.\nЭслатиб ўтамиз, Разведка Бош бошқармаси собиқ полковниги Сергей Скрипаль ва унинг қизи ўтган ҳафтанинг бошида Британиянинг Сосбери шаҳрида заҳарланиш гумони билан касалхонага ётқизилган эди.\nШу ҳафта душанба куни Тереза Мэй ушбу ҳодисада Россиянинг алоқадорлиги "эҳтимолга анча яқин"лиги ҳақида маълум қилди. Мэйга кўра, ота-болага Россияда ишлаб чиқарилган асабни фалаж қилувчи модда билан ҳужум уюштиришган.\nМосква Лондоннинг бу позициясини исботсиз фитна деб атади.\nРББ собиқ полковниги Скрипаль 2006 йил Россияда жосусликда айбланиб 13 йилга озодликдан маҳрум этилган. 2010 йилда Россия ва АҚШ ўртасида ўзаро разведчиклар алмашувидан сўнг Скрипаль Буюк Британиядан бошпана топган.


Ёшларни ўргимчак тўридан асраш долзарб вазифа | FargonaZiyo.uz\nЁшларни ўргимчак тўридан асраш долзарб вазифа\nЗамон ўзгаришлиги билан инсонлар ҳам замонга мослашиб ўзгариб бораверади. Биз хоҳлаймизми ёки йўқми ҳар бир ишимизда ижтимоий тармоқ орқали бирор бир ахборот олишга мажбур бўлмоқдамиз. Хозирги вақтда интернет орқали ахборот тармоқлари кенг ривожланаётган замонда яшаяпмиз. Тараққиётга интилаётган ёшларимиз турли хил маълумотларни ўқиб-билиш имкониятига эга бўляптилар. Аммо шу ахборотлардан лоқайдлик билан кўр-кўрона фойдаланиш натижасида ўзлари билмаган ҳолда адашиб нотўғри диний экстремистик оқимларнинг алдовларига ишониб қолмоқдалар. Ваҳоланки ҳушёр ва огоҳ бўлиш талаб қилинаётган бу даврда турли хил ахборотларни ўқиб уни таҳлил қилиб, натижасини ўйлаб унга киришиш лозим бўлади. Интернетда ҳар хил асоссиз ахборотлар, инсонлар онгига жуда салбий таъсир кўрсатадиган, тубсиз жарга ҳам олиб борадиган маълумотлар бор.\n“Интернетга ин қурган ўргимчаклар” китобида ахборот хуружларини олдини олишда қуйидаги фикрлар келтирилади: “Ёшларнинг билимини ошириш, уларда воқеа-ходисалар моҳиятини таҳлил қилиш малакасини шакллантириш. Токи ўзлари оқни қорадан ажратиб олиш имкониятига эга бўлсинлар” деб айтилган.\nЁшларимиз компьютер, интернетга кириб уни бошқаришни шунчалик уддалайдиларки, компьютер ўйинларини айтмаса ҳам бўлаверади. Шунинг учун интернет тармоғидаги террор, диний экстремизм, мутаассибликка даъват қилувчи ахборотларни тез таҳлил қилиб, оқни қорадан ажратувчи бўлиши керак. Муқаддас динимиз инсонларни доимо тўғриликка, аҳил-иноқ бир-бири билан яхши муомалада бўлишга чорлаб келади. Интернетга ўрнашиб олиб, ахборот тарқатаётганларнинг сўзлари ёлғон, бузғунчилик, душманликдан иборат бўлиб, билимсиз ёшларни худди “Ўргимчак тўрига” илинган ҳашарот каби хохлаган йўлига солади. Шундан билинадика уларнинг йўллари нотўғридир. Ҳамма халқнинг ўз йўли бўлгани каби, бизнинг ҳам ўз тараққиёт йўлимиз бор. Шундай экан, Яратгандан фақатгина ўзининг тўғри йўлидан оғишмай боришликни сўраб қолайлик!\nДанғара тумани “Орзиқул Бува” масжиди имом-хатиби\nPrevious Post: Михсиз қурилган масжид\nNext Post: «Асҳоби суффа» ҳақида Расулуллоҳнинг башоратлари


ССВ коронавирусга чалинган беморлар таомномасидан қандай егуликлар ўрин олгани тўғрисида маълумот берди\nЗангиота 1-сон юқумли касалликлар шифохонасида беморларнинг кунлик рациони қандай шакллантирилган?\n«Коронавируснинг юқиши ҳам, тузалиши ҳам бир асосий омилга боғлиқ. Бу — иммунитет! Тананинг қувватга кириши учун эса нафақат дори-дармонлар, балки соғлом турмуш тарзи ниҳоятда муҳим.\nШу сабабли шифокорлар COVID-19 муолажасида енгил жисмоний фаоллик ва нафас машқларидан ташқари, овқатланиш рационига ҳам алоҳида эътибор қаратишади. Хусусан, бундай беморлар таомномасидан оқсилга бой озиқ-овқат неъматлари жой олиши зарур», дейилади ССВ матбуот хизмати хабарида.\nМуассаса директори ўринбосари Олимжон Исҳаков шу ҳақда гапирар экан, шифохона ошхонаси аутсорсинг тизимида ишлаши, эрталабки ва кечки статистик маълумотлар, яъни беморлар сони ва тоифасига кўра овқат тайёрлашга киришилишини гапириб берди.\n«Таомномамиз парҳезбоп егуликлардан иборат. Аммо ҳар бир беморга индивидуал ёндашамиз. Масалан, реанимация бўлимида муолажа олаётганларга 1-стол, қандли диабет касаллиги борларга 9-стол, одатдаги беморларга эса 15-стол таомномаси мўлжалланган.\nОвқатларимиз санитария қоидаларига тўлиқ амал қилган ҳолда пиширилади. Ҳар бир бемор учун алоҳида идиш ажратилган. Тановулдан сўнг улар уч босқичда дезинфекция қилинади. Икки ҳафта ўтиб янгиланадиган таомнома рўйхати бой. Жумладан, турли бўтқалар, тухум, бринза, пишлоқ, сметана, какаоли сут, ширин чой, булочка, сариёғ эрталабки нонуштага берилса, тушлик икки хил овқат, салат, шарбат кабилардан иборат бўлади. Кечки овқат эса оқсилга бой, иммунитетни кўтаришга хизмат қилиши баробарида, ҳазми енгил бўлиши шарт», дейди у.\nСоғлиқни сақлаш вазирлиги матбуот хизмати вакиллари Зангиота 1-сон юқумли касалликлар шифохонасига борган куни беморларга тушлик тарқатиш жараёнини яқиндан кузатишди. Бу галги таомномадан мампар, ош, қатиқли салат, шарбат ва нон ўрин олган экан.\n«Бу ерда даволанаётганимнинг бешинчи куни. Кун сайин ҳолатим яхшиланиб боряпти. Ўпкамдаги оғриқлар пасайган. Қувватим аста-секин тикланмоқда. Касалхонага ётган илк кунимда оиламиз аъзолари елим идишларда озиқ-овқат киритиб юборишибди. Лекин бунга ҳожат йўқ экан. Бу ернинг таомлари мазали ва тўйимли. Шу билан бирга, ҳазми енгил. Ортиқча егуликларга эҳтиёж сезаётганимиз йўқ», — дейди бемор Д. Жалилова.\nЗангиота юқумли касалликлар шифохонасида йил бошидан буён 400га яқин чақалоқ дунёга келди\n19:07 / 25.07.2021


Азиз Турғунбоев, Ирисметов ва Сариков 6 ойга, Мўминжонов 1 йилга футболдан четлатилди / CHAMPIONAT.asia\n01:10Ёшлар ўртасидаги ЖЧда 9та гол урган футболчи ЕЧЛдаги дебютидаёқ хет-трик қайд этмоқда 1 01:10ЕЧЛ. "Боруссия Д" – "Барселона" иккинчи тайм давом этмоқда - 0:0. 33 00:40ОЧЛ. Ярим финалнинг илк жуфтлиги маълум 0 00:00ЕЧЛ. "Челси" уйда "Валенсия" билан учрашмоқда ва параллель равишда баҳслар ўтказилмоқда (онлайн ҳисоб) 3 23:50ЕЧЛ. "Интер" ўз майдонида "Славия"ни енга олмади, "Зенит" эса меҳмонда дуранг қайд этди 15 23:25Ансу Фати ЕЧЛ тарихидан жой олади 20 23:15ЕЧЛ. "Боруссия Д" – "Барселона", "Наполи" – "Ливерпуль", "Челси" – Валенсия” ҳамда бошқа баҳсларнинг асосий таркиблари маълум 16 23:00Азмун ЕЧЛ янги мавсумининг илк голи муаллифига айланди, кейин эса жароҳат олди 8 22:40"Боруссия Д" – "Барселона". Сайтимиз ходимлари мазкур баҳс натижасини таҳмин қилиб кўришди 89 22:25Ўртоқлик ўйин. Ўзбекистон U-19 термаси иорданиялик тенгқурларига қарши иккинчи баҳсни ўтказди 3 22:032020 йилги U-16 Осиё чемпионати финал босқичи Баҳрайнда бўлади 2 21:45"Байер" бош мураббийи: "Вазифамиз – "Локомотив"ни ютиш, лекин ЕЧЛда осон рақиблар йўқ" 1 21:20ЕЧЛ. Янги мавсумнинг дастлабки икки учрашувига асосий таркиблар эълон қилинди 9 21:00МЮнинг асосий трансфер нишонлари маълум 2 20:40Ибрагимович: "МЛСда ўйнаган энг яхши футболчиман, ҳазиллашаётганим йўқ" 12\nАзиз Турғунбоев, Ирисметов ва Сариков 6 ойга, Мўминжонов 1 йилга футболдан четлатилди\n05 фев 13:48\nТеглар : Азиз ТурғунбоевИлҳом МўминжоновШамшод СариковЖаъфар Ирисметов\nБир вақтнинг ўзида икки клуб билан шартнома имзолашда гумон қилинаётган Азиз Турғунбоевнинг можароли иши Футболчиларнинг мақоми ва ўтиши бўйича қўмита томонидан ўрганиб чиқилди.\nМазкур масала ўзбекистонлик қолган футболчилар учун ҳам сабоқ бўлиши керак. Бундан буён юқоридаги каби ҳолатлар жиддий ўрганиб чиқилади ва регламентга зид иш қилганлар янада жиддийроқ жазоларга тортилади. Азиз Турғунбоев ишидаги қолган деталлар, клубларнинг бу можародаги иштироки ва роли, улар томонилан йўл қўйилган хато ва камчиликлар юзасидан комиссия ўз қарори қуйида маълум қилинади.\n2018 йилнинг катта қисмида “Навбаҳор” бош мураббийи сифатида ишлаб келган Илҳом Мўминжонов футболга алоқадор барча турдаги фаолиятдан 1 йилга дисквалификация қилинади. Бу ҳақдаги қарор Интизом ва одоб-аҳлоқ қўмитаси томонидан қабул қилинди.\nҚайд этиш керак, Турғунбоев можаросини фақатгина Футболчиларнинг мақоми ва ўтиши бўйича комиссиягина ҳал қила олмасди. Воқеага алоқадор бўлган барчага одилона санкциялар қўллаш учун ЎФА Интизом ва одоб-аҳлоқ қўмитасини ҳам ишга жалб қилди. Мазкур қўмита Илҳом Мўминжонов томонидан йўл қўйилган ҳамда касб этикасига тўғри келмайдиган бир қатор жараёнларни аниқлади.\nЭтика қўмитасининг даъвосига кўра, юқоридагиларнинг барчаси одоб-аҳлоқ нормаларига тўғри келмайди. Ўзи пул топаётган клуб манфаатларига хизмат қилиш ўрнига, унинг ичида туриб бошқа клуб билан олди-бери қилишни афзал кўрадиган мураббий вақтинчалик бўлса-да футболдан четда юргани маъқул деб топилди ва Мўминжонов 1 йилга футболдан дисквалификация қилинди.\nШамшод Сариков ва Жаъфар Ирисметов 6 ойга дисквалификация қилинди\n“Навбаҳор” вице-президенти Шамшод Сариков эса Турғунбоев ишини силлиқ қилиб юбориш борасидаги пуч ёнғоқ билан футболчининг қўйнини тўлдириб, уни иккинчи шартномага ундаган ҳамда унга қўл қўйдирган. Шунингдек, ПФЛ рўйхатдан ўтказган бошқа клуб футболчисини ҳеч кимни огоҳлантирмай, Қрим йиғинига олиб кетган. Регламентни юқоридаги каби масалалари унга тушунтирилганда, Сариков улардан бехабарлиги, бошқа нарсадан умид қилгани, бошқача ўйлагани каби важларни келтирди. Шундан келиб чиқиб, ЎФА Сариковга ҳам футбол борасидаги билимларини ошириб олиш учун имконият беришга қарор қилди ва уни ҳам Ирисметов каби 6 ойга футболда четлатди. Қўшимчасига, футбол ҳақида етарлича тасаввурга эга бўлмаган, ўз вазифасига нолойиқ деб топилган “Навбаҳор” бош директори Русал Акромов ҳам футболдан 6 ой “дам олади”. У мазкур масалаларни ўз назоратига олмагани, регламент ҳақида тасаввури йўқлигини тан олиб ўтди.\nCoca Cola Суперлигаси. 19-тур рамзий терма жамоаси 20\nАзиз Тўхтабоев: “Тимур Кападзе ўз маслаҳатлари билан жамоамиз муваффақиятларига ҳисса қўшмоқда” 12\nCoca-Cola Суперлигаси. Бугун Навоий ва Олмалиқда ўйин бор 19\nРПЛ. "Зенит" - "Арсенал Тула" 3:1 0\nУсмон Тошев: "Энг муҳими уч очко олдик ва гуруҳда биринчи ўринни сақлаб қолдик" 31\nУсмон Тошев бошчилигидаги Тожикистон терма жамоаси иккинчи ўйинда ҳам ғалаба қозонди 57


Май 2015 — Ислом ва Сиёсат الإسلام والسياسة Ислам и Политика\nОпубликовано 31 мая, 2015 автором blogsahwiiРубрика: Адабиёт\nБу осий умматни кечир, Роҳинжалар!\nОғир муаммолар тушган бошингизга,\nБиров назар солмас кўзда ёшингизга,\nЗаҳар солдилар ейдиган ошингизга,\nСуратингиз кўриб юрагим қийналар.\nКемаларда йиғлаётган Роҳинжалар.\nНега сизга тазйиқ қилиб уришар дўқ,\nНега бугун сизга тинчлик омонлик йўқ,\nОчлик нималигин билмайди қорни тўқ,\nОдамзодга зулм бўларми бунчалар?!\nНима айбингиз бор эди, Роҳинжалар?!\nЧитать далее «Бу осий умматни кечир, Роҳинжалар!» →\nОпубликовано 31 мая, 2015 31 мая, 2015 автором blogsahwiiРубрика: Сиёсат\nМазҳабга зўрлаб киритиш йўқдир\n«Мазҳабга зўрлаб киритиш йўқдир!» деган сарлавҳани, Бақара сурасининг «Динга зўрлаб (киритиш) йўқдир» деб бошланадиган 256 оятидан олдим. Модомики, динга мажбурлаш йўқ экан, диндаги одамни яна қайсидир мазҳабга мажбурлаш ҳам бўлиши мумкинмас албатта.\n27 май куни Озодлик радиосида ўтказилган BahsOnline: Ким зулмга хизмат қилмоқда — мазҳаблими, мазҳабсизми? Номли эшиттиришда мен билан Муҳаммад Нур номли кимса баҳсга чиққан эди. Бу суҳбат қуйида турибди. https://www.youtube.com/watch?v=b5KK7FU2V3M Суҳбат мавзуси «Ким зулмга хизмат қилмоқда — мазҳаблими, мазҳабсизми? деб номлансада, мавзудан чиқиб саволлар берилди. Шу аснода мен у кишини ўзимнинг радиоблогимда суҳбатга чақирган эдим. У бу суҳбатларга қатнашиши мумкинлигини билдирганди. Кеча Озодлик мухбираси, у киши менга скупесини беришга рози бўлмаганлигини билдирди. Мен у билан бу мавзуда анчагина суҳбатлар қилишни режалагандим. Хуллас, барчаси шу билан тугади.\nЧитать далее «Мазҳабга зўрлаб киритиш йўқдир» →\nОпубликовано 30 мая, 2015 4 июня, 2015 автором blogsahwiiРубрика: Адабиёт\nЧитать далее «1916 йил қирғинини Ўзбекистонда ҳеч ким эсламаяпти» →\nОпубликовано 30 мая, 2015 автором blogsahwiiРубрика: Адабиёт\nЎЗБЕКЛИГИМИЗ БИЗГА НИМА БЕРАДИ?\n«Эй инсонлар! Биз сизларни бир эркак ва аёлдан яратдик ва сизларни ўзаро танишишингиз учун халқлар ва қабилалар қилиб қўйдик. Албатта, Аллоҳнинг ҳузурида энг ҳурматлигингиз энг тақводорингиздир. Албатта, Аллоҳ билувчи ва хабардор зотдир.» (Ҳужурот сураси, 13 оят)\n«Араблар билан ажамлар (араб бўлмаганлар) орасиди фарқ йўқдир, илла (фақат) тақво фарқи бордир» (Ҳадиси шариф)\nУшбу ояти карима ва ҳадис шариф инсонлар учун бирор миллатга (қавмга) оид бўлишликнинг улар орасидаги устунлик аломати эмаслигини билдирмоқда. Яъни, инсонлар Қуръон Карим нозил қилинган араб тили она тили бўлган Араб қавмидан бўлсалар ҳам, барибир уларда имон ва тақво бўлмаса, улар ажамлардан (араб бўлмаган қавмлардан) устун ҳисобланмайдилар.\nИслом дини бу асослар билан инсоният тарихида жуда кўп ихтилофлар, мажаролар ва урашларга сабаб бўлган ирқчилик (фашизм, расизм) ва миллатчилик (қавмиятчилик) иллатига барҳам бергандир.\nЧитать далее «ЎЗБЕКЛИГИМИЗ БИЗГА НИМА БЕРАДИ?» →\nЧитать далее «РАБЫ XXI ВЕКА. РОХИНДЖА – НАРОД, КОТОРЫЙ НИКОМУ НЕ НУЖЕН» →\nОпубликовано 29 мая, 2015 29 мая, 2015 автором blogsahwiiРубрика: Адабиёт, Инсон ҳуқуқи\nБутунжаҳон сигаретдан воз кечиш куни\nМаълумингизким ,мен шифокор сифатида айтаман сигарета юқори қон босимидан сўнг энг кўп ўлимларга сабаб бўлаётган иккинчи даражали омил ҳисобланиб, ҳозирда ҳар 10 та балоғатга етган одамдан 1 таси айнан сигарет чекиш сабабли оламдан кўз юмаётганини инкор этиб бўлмайди.Сигарет чекишнинг инсон ҳаётига буюк таҳдид солаётганига эътибор қаратиш мақсадида 31 май Жаҳон Соғлиқни Сақлаш Ташкилоти томонидан “Бутунжаҳон Сигаретдан воз кечиш куни” деб эълон қилинган эди.\nЖаҳон Соғлиқни Сақлаш Ташкилоти тарқатган маълумотларга кўра, кунимизда қарийиб 1 миллиард одам мунтазам равишда сигарет чекишади. Шулардан 20 %ни аёллар ташкил этади. Доимий сигарета чекувчи эркаклар сони аёлларга нисбатан 4 баравар кўп бўлсада, кашанда эркаклар сони мўтадил ҳисобланади.\nЧитать далее «Бутунжаҳон сигаретдан воз кечиш куни» →\nОпубликовано 28 мая, 2015 автором blogsahwiiРубрика: Адабиёт\nСиз қилган ва қилаётган ишларни бошқамиз бажаролмаймиз\nМўътабар, интернет саҳифаларида сизга нисбатан олиб борилаётган иғво ва туҳмат кампаниясини кўриб ҳеч ҳайрон бўлмадим. Шундай бўлиши турган гап эди. Мен сизга аввал ҳам айтгандим, ҳозир ҳам айтаман — токи сиз курашдан тўхтамас экансиз, токи сиз оқни оқ, қорани қора дер экансиз, бундай кампаниялар тўхтамайди, аксинча янада кучаяди.\nЭътибор берманг, бу акиллаган итларга парво қилманг, дегим келади. Аммо бу осон эмаслигини яхши биламан. Ўз бошимдан ўтгани учун бугун сиз нақадар ҳузун тортганингизни ҳис қилиб турибман. Айниқса, фарзандларга ҳам мағзавалар тўкилётганда бунинг аламига чидаш қийин бўлади. Фарзандларинг “она шундай туҳматларни эшитиш учун шунча йил азоб чекканмидинг» — деган саволни бериб қолмасин дея юрак ҳовучлайсан.\nПарижда уйингизда бир ҳафта қўноқ бўлгандим. Маҳлиё қизингизни кўриб ҳавас қилгандим.\nЧитать далее «Сиз қилган ва қилаётган ишларни бошқамиз бажаролмаймиз» →\nОпубликовано 28 мая, 2015 автором blogsahwiiРубрика: Инсон ҳуқуқи\nПотери личного состава Минобороны «в мирное время в период проведения специальных операций» стали военной тайной. Президент Владимир Путин дополнил свой указ, который ранее распространялся только на военное время.Указ от 28 мая изменил закон 1995 года о государственной тайне, принятый еще во время Первой чеченской кампании, которая также считалась спецоперацией, проводимой в мирное время.\nЧитать далее «Путин засекретил данные о погибших военных в мирное время» →\nЧитать далее «ИСЛАМ ПРОТИВ ИСЛАМА» →


ДЕПУТАТЛАРНИНГ ТАКЛИФ ВА ТАШАББУСЛАРИГА - Ўзбекистон овози газетаси\nмаҳаллий ижро ҳокимияти нега бефарқ муносабатда бўлмоқда?\nПрезидентимиз Вазирлар Маҳкамасининг кенгайтирилган мажлисида фуқаролар билан очиқ мулоқотни йўлга қўйишнинг янги самарали усул ва механизмларини татбиқ қилиш, барча даражадаги ҳокимлар, прокуратура ва ички ишлар органлари раҳбарларининг аҳоли олдида ҳисобот бериш тизимини жорий этиш кераклигини алоҳида таъкидлади.\nШунга мувофиқ шаҳар ва туманлардаги ҳақиқий аҳвол танқидий-таҳлилий ўрганилади, халқ депутатлари Кенгашлари сессияларида тегишли раҳбарларнинг ҳисоботлари муҳокамага қўйилади. Парламент аъзолари иштирокида холис хулоса чиқарилади. Демак, бундан буён сиёсий партиялар, депутатлар зиммасидаги масъулият янада ортади. Чунки ҳудудларни ривожлантириш, ижтимоий масалаларни самарали ҳал этиш бўйича аниқ таклифлар бериш ўз-ўзидан бўлмайди. Бунинг учун сайловчилар билан мунтазам мулоқотда бўлиш, уларнинг истакларини чуқур ўрганиш талаб этилади.\n— Маҳаллий Кенгаш депутатлари олдига катта вазифалар қўйилмоқда, — дейди Янгибозор туман Кенгашидаги ЎзХДП гуруҳи аъзоси Санъат Абдураимов. — Президентимиз Вазирлар Маҳкамасининг мажлисида бандлик, аҳоли саломатлиги билан боғлиқ вазифаларни кечиктирмасдан ҳал қилиш зарурлигини алоҳида қайд этди. Бу бевосита биз, депутатлар зиммасига ҳам катта масъулият юклайди. Қай бир соҳа бўлмасин, унинг ривожланиши, камчиликларнинг бартараф этилишида депутатлик ва жамоатчилик назоратини янада кучайтириш лозим.\nДемак, ўз ишимизни танқидий жиҳатдан қайта кўриб, аниқ мақсадга йўналтирилган режа ишлаб чиқилиши керак. Эндиликда сайловчилар билан йилда бир-икки марта эмас, мунтазам учрашиб, уларнинг дардини тинглаш, фикрларига қулоқ тутиш, аҳолини ўйлантираётган ижтимоий-иқтисодий масалаларни таҳлилий ўрганиш талаб этилади.\nҲар бир депутат теран фикр, кенг дунёқараш, чуқур сиёсий-ҳуқуқий билимга эга бўлиши кераклиги ҳақида кўп гапирамиз. Лекин ўз ваколатларидан самарали фойдаланишда уларга масъулият ва қатъият ҳам зарурлигини унутмаслигимиз лозим. Ана шунда мутасадди раҳбарларнинг депутатлар мурожаатлари ва сўровларига муносабати ўзгаради...\n— Электорат ҳуқуқ ва манфаатларини ҳимоя қилишда маҳаллий Кенгашлардаги партия гуруҳларининг роли ниҳоятда катта, — дейди Фарғона вилоят Кенгашидаги ЎзХДП гуруҳи аъзоси Дилором Назирова. — Аммо негадир партия гуруҳлари сўровларига, йиғилишларига ижро ҳокимияти тизимидаги ташкилотларнинг масъул шахслари эътиборсизлик билан қарамоқда. Депутатлик сўровларига қонунда белгиланган тартибда жавоб берилмаяпти, гуруҳ йиғилишларида мутасадди ташкилотлар раҳбарларининг иштироки кузатилмаяпти. Баъзан ташкилотлардан кичик мутахассислар юборилади, улар ҳам етарлича ахборот тақдим эта олмайди. Натижада партия гуруҳлари ўзлари кўтараётган масала юзасидан етарли маълумот ва керакли жавобни олиш борасида муаммога дуч келмоқда.\nШунингдек, ҳудудий дастурлар ижросини сессияларда муҳокама қилиш бўйича партия гуруҳларининг ташаббуслари айрим жойларда беэътибор қолдириляпти. Бу эса партия гуруҳларининг ижтимоий масалаларни ҳал қилишдаги иштироки ва депутатлик назорати кучайишига салбий таъсир кўрсатмоқда.\nДемак, аввало, маҳаллий ижро ҳокимияти тузилмалари ва мутасадди раҳбарларнинг депутатлар олдидаги масъулиятини ошириш лозим. Депутатларнинг қонуний сўровларига лоқайд муносабатда бўлган мансабдорларга нисбатан тегишли чоралар кўриш керак, деб ўйлайман.\nЯна бир жиҳатга эътибор қаратишимиз мақсадга мувофиқ бўлади. Биз, депутатлар оммавий ахборот воситаларида эришилаётган ютуқлар ҳақида баландпарвоз гапларни гапиришдан қочиб, ҳудудлардаги муаммолар, аҳолини ўйлантираётган масалалар ечимига қаратилган чиқишлар қилишимиз керак. Бу орқали тажриба алмашиш, фикрлашиш, мулоҳаза юритиш имкони пайдо бўлади.\n— Депутат халқ хизматчиси ҳисобланади, — дейди Тошкент вилоят Кенгашидаги ЎзХДП гуруҳи аъзоси Музаффар Саидкаримов. — У сайловчилар номидан уларни ўйлантираётган масалаларни, ҳудудларнинг ижтимоий-иқтисодий ривожланишига тўсиқ бўлаётган муаммоларни муҳокамага қўяди, таклифларни илгари суради.\nАммо тан олиш керакки, бу ишларни амалга оширишда қатор сусткашликларга йўл қўйилмоқда. Сўнгги вақтларда одатга айланиб қолган бир ҳолатни айтиб ўтмоқчиман. Кўп ҳолларда депутатликка номзод кўрсатишда унинг обрўси, машҳурлиги ёки раҳбарлик лавозимида ишлашига қаралади. Сайловдан кейин номзоднинг халқ билан мулоқот қилишга вақти, имконияти ёхуд хоҳиши борми, деган савол охирги ўринга тушиб қолади.\nБугун шиддат билан ўзгараётган замон ҳар биримиздан ўз ишимизга, жамоатчилик вазифаларига, бир сўз билан айтганда, ҳаётга бўлган муносабатимизни танқидий кўриб чиқишни талаб этмоқда. Ўшанда депутат ва ижро ҳокимияти ўртасида бўшлиқ эмас, балки мустаҳкам кўприк ўрнатилади.


Бобур Зуҳриддинов: «Обод» тез орада «Лестер»дек ўйнашни бошлайди» » Скачать музыку бесплатно новинки музыки 2016-2017\nБобур Зуҳриддинов: «Обод» тез орада «Лестер»дек ўйнашни бошлайди»\nКомментариев: 0 Просмотров: 167 Дата: 27-05-2016, 20:46 Олий лиганинг 10-тур доирасидаги "Обод" - "Сўғдиёна" (2:1) учрашувидан сўнг ташкил этилган матбуот анжуманинг иккинчи қисмида мезбонлар мураббийи Бобур Зуҳриддинов иштирок этди.- Бугун "Сўғдиёна" жамоаси жуда кучли ўйнади. Бу жиҳатни алоҳида таъкидлаган бўлардим. Улар якка-курашларда жуда яхши ўйнашди. Биз эса кучли иштиёқ эвазига ғалаба қозондик. Тарихий ғалабани қўлга киритганимиз хурсанд қилади албатта.Тез орада жамоамизга дарвозабонлар мураббийи келади. Бу борада ишлар олиб борилмоқда. Номзодлар шунчалик кўпки, шу сабаб ҳозир айнан кимнидир ажратиб кўрсатолмайман. Дилшод Ҳамроевни майдонга тушмаётгани ҳеч қандай шахсий ғаразим билан боғлиқ эмас. Унга ғаразим йўқ. Давронбек Жўрақуловни кўрсатаётган ўйини бизни қониқтирмоқда. Хатолар бор ва бусиз иложи йўқ. Агарда Дилшод Ҳамроев ўйинга тўлиқ тайёрлигини билсак, ўшанда Дилшодга ҳам яна имконият берамиз. Алишер Азизов яқин орада голлар уришни бошлашига ишонаман. Уни нега майдонга туширяпман? Чунки Азизов жуда юқори техникага эга футболчи. Уни кўмаги бизга керак. Тез орада Азизов голлар уришни бошлаб юборади. Жамоамиз дастлабки турлардаги ҳужумкор ўйинидан воз кечгани йўқ. Биз шунчаки нафақат тезкор ҳужумлар орқали, балки ўз ўйинимизга позицион ҳужумларни ҳам киритиб боряпмиз. Энди “Обод” нафақат шунчаки ҳужум уюштиради, балки ҳужумда тўпни сақлаган ҳолда иккинчи темп орқали ҳам олдинга боришга, рақибни тўпсиз чарчатишга уринади. Чунки биз аввалги ўйинларда катта куч билан ҳужумга ўтиб, тўпни йўқотгач орқага қайтишга улгурмай қолардик. Рақиб эса олдинги чизиқда бемалол бўш ҳудудларга эга бўларди ва бу нарса уларга қўл келаётганди. Бу борада ишлаяпмиз. Ўйиинимизни янада сайқаллаштиришга уриняпмиз. Бунинг учун бизга вақт керак. Жамоамиз яна озгина вақтдан сўнг, кўпчилик назарда тутаётган “Лестер”дек ўйнашни бошлайди. Бунинг учун бизга бироз вақт лозим. - деб хабар бермоқда Stadion.uz нашри.


Ойбек Маҳмудов: Россия империясининг Марказий Осиёни босиб олиш масаласи шу пайтгача ўта долзарб ва баҳсли мавзу бўлиб қолмоқда. Интервью - UzAnalytics\nОйбек Маҳмудов: Россия империясининг Марказий Осиёни босиб олиш масаласи шу пайтгача ўта долзарб ва баҳсли мавзу бўлиб қолмоқда. Интервью\nТарих фанлари номзоди Ойбек Маҳмудов – Ўзбекистон Фанлар Академияси Тарих институти докторанти. Помирда Россия империяси ҳокимияти ўрнатилиши ва унинг ушбу минтақадаги сиёсати бўйича бағишланган тадқиқотлар муаллифи. Тарихчи яқинда Туркистоннинг мустамлака қилинишига бағишлаб чоп этилган “1916 йилдаги Марказий Осиё қўзғолони. Уруш ва инқилоб даврида парчаланаётган империя” (The Central Asian Revolt of 1916. A collapsing empire in the age of war and revolution, Manchester University Press, 2019) китобига ҳам ҳиссасини қўшди. У тадқиқотида Россия мутамлакачи амалдорлари маҳаллий аҳолининг қўзғолондаги иштирокига қандай қарагани, уни қандай тасаввур қилгани ҳақида ёзди. Тарихчи UzAnalytics сайтига берган интервьюсида тарихчилар учун “Катта ўйин”, тарихшунослик, минтақанинг ўтмиши билан боғлиқ баҳсли масалалар ҳақида фикр юритади.\n‒ Марказий Осиёда 1916 йили рўй берган қўзғолон – ўрганиш учун қизиқ мавзу. Ушбу тарихий воқеа ҳақида ўқувчиларимизга қисқача гапириб берсангиз. Қўзғолонларга нима туртки берган ва мустамлакачилар ҳокимияти уни қандай тушунган эди? Замонавий тарихшунослик бунга қандай қарайди?\n‒ Маълумки, Россия империяси 1914 йилдан бошлаб Биринчи жаҳон урушида қатнашаётган ва бу ҳол кўплаб инсон ресурсларини талаб этаётган эди. 1916 йил 25 июнда император Николай II нинг Россия империяси ғайритабаа аҳолисини фронт орти ишларига жалб этиш тўғрисидаги фармони эълон қилинди. Унга кўра, империянинг чекка ўлкаларидаги славян бўлмаган аҳолиси ҳаракатдаги армияга эмас, фронт орти ишларига чақирилиши керак эди. Бу Россия империясининг славян бўлмаган (инородцы) ва армияга чақирилишдан озод этилган барча вакиллари, яъни ғайритабаа аҳолига тегишли эди. Чақириқ жуда кўп жойларда аҳолининг кучли норозилилига сабаб бўлди, аммо энг муҳим воқеалар ҳозирги Марказий Осиё республикалари ҳудудида рўй берди, улар Россия империясининг бир неча маъмурий тузилмалари таркибига кирар эди. Ҳозирги Қозоғистон ҳудудидаги энг йирик ғалаёнлар Тўрғай вилоятида рўй берди, маҳаллий аҳоли 1917 йилга қадар Россиянинг мустамлакачи ҳокимиятига қарши курашни давом эттирди. Қонли воқеалар ҳозирги Ўзбекистон, Қирғизистон, Туркманистоннинг катта қисмини ва Тожикистоннинг бир бўлагини эгаллаган Туркистон генерал губернаторлиги ҳудудида содир бўлди. Бу ердаги вазият подшоҳ фармони чоп этилишидан олдин ҳам мураккаб эди. Минтақада Россия мустамлакачи ҳокимиятининг бошқарув усуллари ва сиёсатидан жиддий норозилик кузатилаётган эди. У бир неча йиллар давомида йиғилиб келаётган бўлиб, норозиликка сабаб бўлаётган нарсалар Туркистоннинг турли минтақалари ва вилоятларида турлича эди.\nАҳолини фронт орти ишларига чақириш энг қонли воқеалар содир бўлган Еттисув вилояти маҳаллий аҳолисининг мустамлакачилар ҳокимиятига қарши ғалаёнларининг ягона сабаби эмас, баҳонаси бўлган эди, холос. Ғалаёнларни, аввало, ўта уқувсизларча юритилган кўчириш сиёсати, яъни кўчманчи қирғизлар ва қозоқларда ерлари тортиб олиниб, у ерга кўчиб келаётган славянларга берилгани алангалатиб юборди. Бундан ташқари, Россия ва маҳаллий ҳокимият идоралари ҳаддидан ошиб кетаётган эди. Булар барчаси иккала томондан ҳам минг-минглаб кишиларнинг ўлимига ва яна минглаб кишиларнинг Хитойга қочишига олиб келди.\nФарғона, Самарқанд ва Сирдарё вилоятларида қўзғолонларга, аввало, Россия ҳокимиятининг ҳамда маҳаллий аҳоли вакилларидан иборат Россия қуйи маъмуриятининг сиёсатидан норозилик сабаб бўлган эди. Гап шундаки, қуйи, “тузем” деб аталувчи маъмурият вакиллари кўпинча пора эвазига бойларнинг фронт орти ишларига чақирилаётган фарзандларини рўйхатдан ўчириб ташлаб, фақат камбағалларнинг болаларини қолдираётган эди. Маҳаллий аҳоли айрим гуруҳлари чўнтагини қаппайтириб қолишга интилаётгани сабаб аҳолининг қаҳр-ғазаби айнан маъмуриятга қарши қаратилган ва улар шафқатсизларча жазоланган эди. 1916 йил 4 июлда Хўжандда илк қўзғолон юз берди. Ундан ҳам каттароқ қўзғолонлар Самарқанд вилоятининг Жиззах уездида кўтарилди, у ерда маҳаллий аҳолининг йирик гуруҳлари маҳаллий зодагонлар ва дин пешволари авлодлари етакчилигида аҳолининг фронт орти ишлари – мардикорчиликка жалб этилишига қарши чиқди.\nТабиийки, маҳаллий аҳоли ўртасидаги ғалаёнларни мустамлакачилар ҳокимияти Россия империясига қарши исён деб қабул қилди ва бунда ислом дини ва ҳокимиятга нафрат муҳим роль ўйнади. Маъмурият ҳар доим ҳам маҳаллий аҳолининг норозилиги табиатини тўғри тушунмас ва шунинг учун вазиятни жўнлаштиришга уринар эди. Оқибатда 1916 йилги воқеалар кўплаб қурбонларга сабаб бўлди. Тадқиқотчи Татьяна Котюкова ушбу воқеаларни можарода қатнашган барча томонлар учун “умумий фожиа” деб атаган эди. Бундан ташқари, ўша воқеалар Россия империясининг Туркистондаги ҳокимияти омонат эканини кўрсатди, орадан бир йилдан камроқ вақт ўтгач, уни 1917 йилги Россиядаги давлат тўнтариши янчиб ташлади.\n‒ “Катта ўйин” ҳар доим Марказий Осиё минтақаси тарихини ўрганиш вақтида қизиқарли мавзу бўлиб келган. Ушбу тарихий рақобат сабабли юзага келган ривоятлар ва унга ишонадиган кишилар борми? Ушбу парадигма Марказий Осиёни тадқиқ қилаётган тарихчиларнинг қарашларига таъсир кўрсатадими? Унинг мавжудликка ҳаққи борми ёки бу ўринда ҳам қандайдир муаммо мавжудми?\n‒ Ҳа, “Катта ўйин” минтақа тарихидаги ўта қизиқарли ва матлуб мавзу бўлиб келган ва шундай бўлиб қолмоқда. Айрим тадқиқотчилар, жумладан, Марказий Осиёдан бўлган тадқиқотчиларга кўра, у ҳозирги кунда ҳам, айрим ўйинчилар ўзгарганига қарамай, давом этмоқда.\nМинтақа тарихида буюк давлатлар, аввало, Россия ва Британия империяларининг рақобати XIX асрнинг иккинчи ярмида улкан ва эҳтимолки, асосий роль ўйнаган эди. Бундай рақобат натижаси ўлароқ, иккала империя бир-бири томон силжиб бораверди. Оқибатда улар таъсир доирасига – таркибига Марказий Осиё, Покистон шимолидаги ҳозирги вилоятлар кирди, Афғонистон эса тортилди. Аксарият ҳолларда бир элат ва этнослар яшайдиган ҳудудларни “тирик ҳолида” бўлакларга бўлиб ташлаб, ўрнатилган чегаралар ушбу ўйиннинг ҳамда Россия билан Англия ўзаро тўқнаш келмаслик ва айни пайтда ўзи учун стратегик мавқени таъминлаб олишга интилишлари натижаси бўлган эди.\n“Катта ўйин” тарихи, шубҳасиз, ҳозирги кунга қадар сиёсий тарих ва минтақада XIX аср – ХХ асрнинг бошларидаги халқаро муносабатлар тарихи билан шуғулланадиган тадқиқотчиларнинг илмий асарларида катта ўрин эгаллаб келади. Бу жуда тушунарли ва тушунтирарли. Ушбу қарама-қаршиликни ўрганмай туриб, минтақа чегаралари қандай шаклланганини, бу маҳаллий аҳоли тақдирига ва унинг ҳозирги ҳолатига қандай таъсир қилганини тушуниб олиш қийин. Шунинг учун “Катта ўйин” парадигмаси матлублигича қолмоқда ва уни Марказий Осиё ва Россия тадқиқотчилари ҳам, Ғарб олимлари ҳам ўрганишда давом этмоқда.\n‒ Россиянинг минтақани босиб олиши ҳалигача турлича талқин этилмоқда. Айримлар ушбу истило минтақани модернизация қилишга олиб келди деса, бошқалар модернизация умумий тарихий тўлқиннинг бир қисми сифатида бу ерга кириб келган, деб ҳисоблайди. Айни саволга жавоб топиш учун нима қилишимиз керак?\n‒ Дарҳақиқат, Россия империясининг Марказий Осиёни босиб олиш муаммоси ҳозирги кунгача ўта долзарб ва баҳсли мавзу бўлиб қолмоқда. Ушбу масалани ўрганиш кўпинча ҳиссиётларга қоришиқ нуқтаи назарлар сабаб мушкуллигича қолмоқда. Кимдир истилода минтақа табиий ривожланишининг узилиб қолиши, мустақиллик йўқолиши ва ҳк. сингари салбий жиҳатларни кўради, бошқалар ушбу воқеаларнинг ижобий жиҳатларига эътибор қаратишни мақбул деб билади. Назаримда, ушбу ёки бошқа ҳар қандай тарихий воқеани илмий жиҳатдан ўрганишда ақл ўргатиш ва керагидан ортиқ ҳиссиётларга берилиш ҳаққоний натижа бермайди. Босиб олишга сабаб бўлган нарсаларни ва умуман олганда, минтақадаги истило арафасидаги вазиятни адолатли тарзда кўриб чиқиш керак. Мавжуд материаллар асосида, архив маълумотларини, гувоҳлар гувоҳликларини ва бошқа материалларни жалб этган ҳолда, Россия империяси ўз ҳокимиятини жорий этиш билан минтақа халқларига нимани бергани ва/ёки тортиб олганини тушуниш зарур бўлади. Тадқиқотчилар бу муаммони ортиқча ҳиссиётларсиз ва ақл ўргатишсиз ўрганадиган бўлса, айни бир хил талқинга бўйни ёр бермайдиган воқеалар аҳамиятини ҳаққоний баҳолаш имкони топилади.\n‒ Минтақанинг замонавий тарихшунослигида жадидлар қандай жой эгаллайди? Улар фаолияти Ўзбекистон ва Марказий Осиё минтақасида қандай ўрганилмоқда? Ушбу ислоҳотчилик ҳаракатига етарли даражада эътибор бериляптими?\n‒ Жадидчилик ва жадидларнинг фаолияти муаммоси Ўзбекистон тарихшунослигидаги жуда оммабоп мавзулардан биридир. Унга Тожикистон олимлари ҳам эътибор қаратмоқда. ХХ асрнинг 90-йилларида мана шу муаммо бўйича энг кўп тадқиқотлар ўтказилгани кузатилди, ўша пайтда жадидларнинг айрим вакиллари ҳаёти ва ижоди, жадидчилик ҳаракатининг умумий тарихи ҳамда алоҳида жиҳатлари ва йўналишларига бағишланган кўплаб мақолалар ва монографиялар пайдо бўлди. Ғарб олимлари ҳам жадидчиликдай ноёб ҳодисани ва унинг вакиллари фаолиятини ўрганди. Бу масалани чуқур ўрганган Ғарб олимларидан бири Адиб Холиддир, у архив материаллари асосида ҳатто ўзбек олимларидан ҳам олдинроқ жадидлар фаолиятининг кўп томонларини ўрганган мутахассис бўлди.\nАйни чоқда жадидлар ва улар фаолиятини ўрганиш долзарблигича қолмоқда ва шу кунгача ўзбек тадқиқотчиларининг эътиборини жалб этиб келмоқда, лекин шуни ҳам айтиш керакки, шу мавзуга қизиқишнинг энг авж палласи ортда қолди. Бу масалага оид тадқиқотлар ва чоп этилган рисолалар кўплигига қарамай, шу пайтгача ҳал этилмаган ёки етарли даражада ўрганилмаган муаммолар миқдори кўплигича қолмоқда. Ушбу муаммо бўйича тадқиқотлар давом этмоқда, аммо у бўйича чоп этилаётган рисолалар миқдори олдингига ўхшаш кўп эмас. Масалан, сўнгги йилларда чоп этилган рисолалардан тадқиқотчи Салима Мадьярованинг асарини санаб ўтиш мумкин. Яна жадидлар тарихи, фаолияти ва қарашлари билан профессор Дилором Алимовa ҳам шуғулланган.\n‒ “Босмачилар” деб аталувчилар ҳақида нима дея оласиз? Совет тарихшунослиги уларга ўта салбий муносабат билдириб келган, айни чоқда эса ушбу ноёб ҳодиса ҳақидаги қарашимиз ўзгара бошлади. Эдвард Оллворт «Замонавий ўзбеклар» китобида уларни «қўрбошилар» деб атаган ва ушбу масалага муносaбатни ўзгартиришга даъват қилган эди. Шу кунларда қандай замонавий (мустақилликдан кейин) тарихшунослик тадқиқотлари олиб борилмоқда? Aрхивлардан бемалол фойдаланиш мумкинми?\n‒ 1991 йилдан кейин “босмачилар” деб аталганларга муносабат Ўзбекистоннинг ҳам, бошқа Марказий Осиё республикаларининг ҳам тарихшунослигида ҳам кескин ўзгарди. Ўзбекистонда ХХ асрнинг 90-йилларида барча “босмачилар” Марказий Осиё халқларининг большевикларга қарши “мустақиллик учун курашчилари” бўлгани ҳақида бир хил фикр мавжуд эди. Аммо 90-йиллар охирига келиб, ушбу масалага нисбатан кўпроқ мувозанатланган ёндашув кучая борди. Буни, айниқса, профессор Дилором Алимова яхши кўрсатиб берди, эълон қилинган мақолаларида “босмачилар” деб аталувчиларнинг ҳаммасини ҳам “мустақиллик учун курашчилар” деб аташ ҳаққоний эмаслигини таъкидлади. Унинг ёзишича, орасида Ватанни озод қилиш учун ҳақиқий курашчилар ҳам, яна ўша курашчиларга суйкалган худодан қайтган талончилар ва каллакесарлар ҳам бўлиб, улар ҳаракатни маҳаллий аҳоли кўз ўнгида фақат обрўсизлантирган эди. Бундай қараш энг рационал ва мўътадил ҳисобланади ҳамда Ўзбекистон тарихчиларининг кўпчилик қисми шунга қўшилади. Лекин 90-йиллар бошидаги мавқеда қолаётганлар, яъни барча “босмачилар”ни мустақиллик учун курашчилар қаторига қўшаётганлар ҳам бор. Ўзбекистон архивларида айни масалага ойдинлик киритадиган ва тадқиқотчилар у ёки бу тарзда фойдаланиши мумкин бўлган материаллар жуда кўп. Бундан ташқари, ушбу муаммога оид кўплаб материаллар Марказий Осиёнинг бошқа республикалари ва Россия архивларида сақланмоқда.\n‒ Ғарб ва постсовет республикаларидаги тарихшунослик бир-биридан фарқ қилади. Авторитар давлатларда тарихчилар баъзан юқоридан буюрилган нарсаларни ўрганишга мажбур. Ўзбекистондаги вазият 2016 йилдан бошлаб яхши томонга ўзгара бошлади. Бу тарихни ўрганишга қандай таъсир кўрсатмоқда? Сиз қандай ижобий тамойилларни ҳис қилдингиз ёки бу ерда ҳали ҳам муайян қийинчиликлар мавжудми?\n‒ Постсовет мамлакатлари тарихшунослигида турли-туман муаммолар мавжуд, аммо тарихчилар у ёки бу муаммони ўрганишга мажбурланаётгани ҳақидаги гап унчалик тўғри эмас. Ўзбекистонда бўлгани каби зикр этилган мамлакатларнинг барчасида у ёки бу масалани ўрганишда конъюнктура мавжудлиги бор гап. Ушбу конъюктурага хос қарашлардан келиб чиққан ҳолда, тарихчилар муайян масала ва муаммоларни номатлуб саналган бошқаларига зиён етадиган тарзда ўрганишга кўпроқ эътибор қаратган. Лекин шу билан бирга, ҳеч бўлмаганда, Ўзбекистонда у ёки бу масала билан шуғулланишга ҳеч ким халақит бермаган. Албатта, 2016 йилдан кейин айрим муаммолар ва ватан тарихи даврлари кўпроқ эътиборни жалб қила бошлади. Масалан, бу ўринда гап Ўзбекистоннинг Иккинчи жаҳон урушидан кейинги вақтдан ХХ асрнинг 80-йилларигача бўлган даври, шунингдек, Шароф Рашидов шахси ва фаолияти ҳақида кетмоқда. Қандайдир сабабларга кўра, унга ҳам, у Ўзбекистонни бошқарган даврга ҳам миллий тарихшуносликда илгари деярли ҳеч қандай эътибор қаратилмаган эди. Албатта, муаммолар кўп, лекин ҳозир мамлакат раҳбарияти илм-фан, жумладан, тарих фани ривожланишига катта эътибор қаратмоқда. Афсуски, шу билан бирга бошланган ислоҳотлар ҳар доим ҳам охирига етмай қоляпти, лекин жараён бошлангани қувонарлидир. Булар барчаси одамга некбинлик бағишлайди!\nҚайд этиш жоизки, ҳали ҳам ватан тарихи билан қолган дунё тарихини ўрганишда ватан тарихи тарози палласини босиб кетяпти. Бу мамлакатда дунёнинг кўплаб минтақалари бўйича мутахассислар етишмовчилигига сабаб бўлмоқда. Лекин вақти келиб, бу муаммолар ҳам барҳам топишига умид қиламиз.\n‒ Сизнингча, Марказий Осиё тарихида қандай истиқболли мавзулар бор? Ёш тарихчиларга қандай маслаҳат берасиз? Масалан, сиз Россия узоқ ва бориш қийин бўлган Помирни босиб олишини ўргангансиз. Яна етарли даражада ўрганилмаган ёки эътиборни тортаётган қандай мавзулар мавжуд?\n‒ Марказий Осиё тарихчилари олдида турган энг катта муаммолардан биттаси минтақанинг умумий тарихини ёзишдир. У анча йиллардан бери мавжудлигига қарамай, ҳалигача ечимини топгани йўқ. Агар Марказий Осиё мамлакатлари тарихчилари умумий принциплар ва муросага таянган ҳолда минтақа тарихини ёза олса, бу минтақадаги барча республикаларнинг тарих фанидаги улкан ютуғи бўлур эди.\nПомир тарихи, унинг Россия империяси таркибига қўшиб олиниши ва империя ҳокимиятининг бу ердаги ўзига хосликлари нафақат Марказий Осиёнинг мастамлакачилик тарихида, қолаверса, жаҳон мустамлакачилигининг ажойиб ва ўта қизиқарли ҳодисасидир, уни ўрганиш тарихни яхшироқ тушуниб олиш имконини беради. Помирнинг ноёблиги қуйидаги ҳолатлардан зуҳур бўлади. Гап шундаки, Туркистон ҳудудларидан фарқли ўлароқ, у “мустамлака қилинмаган мустамлака” эди. Мен буни тадқиқотларимда қайд этганман. Одатда мустамлака қилиш маҳаллий аҳолини эзиб ишлатиш, ресурс ва пулини олиб кетиш ҳисобланади. Бу ерда 1892 йилда Россия ҳокимияти ўрнатилгандан 1917 йилга қадар, Туркистоннинг бошқа қисмларида бўлгани каби, мунтазам солиққа тортиш ҳоллари бўлмаган. Помирда маҳаллий, яъни ўз маъмуриятини ушлаб туриш, Россиянинг Помирдаги отрядига озиқ-овқат етказиб бериш учун арзимаган йиғимлар йиғилган, озиқ-овқат учун ўрнатилган нархларда ҳақ тўланган. Помирда бўлган ва хизмат қилган Россия ҳарбийлари ва амалдорларининг маҳаллий аҳолига муносабати Туркистон ўлкасининг бошқа жойларидаги аҳолига муносабатидан кескин фарқ қилган. Бунинг сабаблари кўп. Улардан биттаси россияликларнинг помирликларни қариндош халқ сифатида қабул қилгани бўлган. XIX аср охирида тарқалган назарияга кўра, руслар/славянларнинг келиб чиқиши орийлар бўлган, Помир эса орийларнинг бирламчи ватани ҳисобланган. Менинг тадқиқотларимда ушбу масалаларнинг барчаси: Россия империясининг минтақадаги сиёсати, инглизлар билан русларнинг рақобати ва бошқа муаммолар ўрганилган.\nҚайд этиш лозимки, тарихшуносликда Марказий Осиёнинг XIX асрнинг иккинчи ярми – ХХ аср бошларида Россия империяси таркибида бўлган даврига оид иқтисодий тарихига жуда кам эътибор қаратилади. Мустамлака Туркистоннинг иқтисодиёти, савдо-сотиғи, саноат ва ҳк.ни ўрганишга бағишланган тадқиқотлар йўқ ҳисоби.\nЁш тадқиқотчилар умумжаҳон илмий майдонига кириш ва тегишли даражада тадқиқотлар ўтказиш учун тарих фанида мавжуд замонавий назариялар ва услубиётни яхши ўрганиши кераклиги шубҳасиз.\nСуратда: Россия империяси қўшинларининг Самарқандга кириб бориши (1968 йил), рассом Николай Каразин, манба: gallerix.ru\n Бу Еттисувга эмас, айнан «туб вилоятлар»га хос эди, Еттисувдаги вазият ҳам, норозилик чиқишлари сабаблари ҳам бошқа эди.\n Парадигма (грекча παράδειγμα, «мисол, модель, намуна») – илмий ҳамжамият қабул қиладиган ва қўшиладиган ва унинг кўпгина аъзоларини бирлаштирадиган фундаментал илмий кўрсатма, тасаввур ва атамалар мажмуи.\n Туркистон ижтимоий-сиёсий ва маданий ҳаёти Нўширавон Ёвушев талқинида // Oʻzbekiston tarixi. 2017. № 1.\n Масалан, мана бу ишларни алоҳида таъкидлаб кўрсатмоқчиман: “Жадид тараққийпарварларининг ижтимоий-маданий муаммолар ҳақидаги карашлари // ХХ асрда Ўзбекистонда маданий ҳаёт тарихидан очерклар: анъаналар, инновациялар ва муаммолар. Т., 2010; Махмудходжа Бехбудий и его самаркандский журнал “Ойна” // Роль города Самарканда в истории мирового культурного развития. Ташкент-Самарканд, 2007; “Central Asian Jadidism and Egyptian Islamic Reformism: Some Comparative Remarks (Touraj Atabaki. Modernity and its Agencies Movements in the History of the South). Manihar, 2010.


Асосий мақсад – қонун устуворлигини таъминлаш ва аҳоли манфаатларини химоя қилиш\nАсосий мақсад – қонун устуворлигини таъминлаш...\n20.06.2018 07:10 0 839\nҚонун устувор жамиятда ўзаро тенглик, адолат бўлади. Бироқ ноқонуний фаолият билан шуғулланиб соғлом рақобат муҳитига салбий таъсир кўрсатаётган, белгиланган талабларга амал қилмасдан, нафсини давлат ва жамият манфаатларидан устун қўяётган айрим фуқаролар ҳам учраб турибди.\nМана шундай салбий ҳолатларнинг олдини олиш мақсадида Давлат солиқ қўмитаси томонидан Бош прокуратура ҳузуридаги иқтисодий жиноятларга қарши курашиш департаменти ва Ички ишлар вазирлиги билан ҳамкорликда назорат тадбирлари ўтказилмоқда.\nЖорий йилнинг 7 — 14-июнь кунлари республикамиз ҳудудларида савдо, хизмат кўрсатиш ва ишлаб чиқариш соҳасига оид қонунбузарликларнинг олдини олиш, соғлом рақобатни шакллантириш бўйича ҳамкорликда олиб борилган профилактика ва назорат тадбирлари натижасида тадбиркорлик субъектларига қарашли 407 та савдо шохобчасида қонунга зид равишда маҳсулотлар савдоси йўлга қўйилганлиги аниқланди.\nХусусан, Германия, Чехия, Франция, Шотландия, Швеция, Италия, Ҳолландия, Мексика, Россия, Қозоғистон ва Тожикистонда ишлаб чиқарилган, ноқонуний йўллар билан республикамизга олиб келинган ва керакли ҳужжатлари бўлмаган 333,3 млн. сўмлик алкогол ҳамда 177,9 млн. сўмлик тамаки маҳсулотлари сотилаётганлиги, 220,8 млн. сўмга назорат-касса машинасидан харид чекини бермаслик, 175,7 млн. сўм кунлик нақд пул тушумини яшириш ҳолатлари аниқланди ва чора кўриш учун ҳужжатлар расмийлаштирилди.\nТадбирлар давомида 523 нафар фуқаро давлат рўйхатидан ўтмасдан, мамлакатимизга ноқонуний равишда олиб кирилган 1,2 млрд. сўмлик товарлар: қурилиш моллари (ошхона, ҳаммом анжомлари), озиқ ва ноозиқ-овқат (шакар, яхна ичимликлар, товуқ гўшти, кир ювиш воситалари, DVD дисклар, кийим-кечак, пойабзал) маҳсулотлари ҳамда истеъмол (тамаки, алкогол) товарлари билан савдо қилиш ҳолатлари аниқланди.\nШу билан бирга, ўтказилган тадбирларда 455 та озиқ ва ноозиқ-овқат, ўсимлик мойи ҳамда алкоголли маҳсулотлар ишлаб чиқариш цехлари давлат рўйхатидан ўтмаганлиги маълум бўлди.\nПрофилактик тадбирлар давомида 334 та ишлаб чиқариш (яширин цех) объекти ва 2679 та якка тартибдаги тадбиркорда ёлланма ишчи сифатида хизмат қилаётган 2026 нафар жисмоний шахс фаолияти қонунийлаштирилиб, 5537 нафар норасмий равишда тадбиркорлик қилаётган фуқаролар белгиланган тартибда рўйхатдан ўтказилди.\nНазорат-касса машинаси олингандан бери ишлатилмагани учун чанг босиб ётибди. Фото:Музаффар Назаров\nМамлакатимиз ҳудудига ноқонуний йўллар билан олиб келинган тамаки маҳсулотлари. Фото:Музаффар Назаров\nМирзо Улуғбек тумани Содиқ Азимов кўчаси 42-уйда жойлашган «Мустақил савдо» ХКга қарашли савдо тармоғида ўтказилган назорат тадбирларида дўкон сотувчиси харидорга Тожикистонда ишлаб чиқарилган сигаретни ва Россияда ишлаб чиқарилган пивони сотиб, харид чеки бермаганлиги ҳамда кунлик савдодан тушган 5 017 200 сўм нақд пулни назорат-касса машинаси хотирасига киритмаганлиги аниқланди.\nТекширув давомида савдо шохобчасида акциз маркаси бўлмаган 64 турдаги 46 699 500 сўмлик сигарет ва 181 турдаги 252 193 300 сўмлик алкоголли ичимликлар савдога қўйилганлиги фош этилиб, керакли ҳужжатлар расмийлаштирилди.\nСотувга қўйилган маҳсулотлар гигиеник ва санитария талабларига зид ҳолда ишламайдиган музлатгичда сақланмоқда. Фото:Музаффар Назаров\nЁз кунлари иссиқ ҳолда сақланаётган алкоголли ичимликларни одамлар фалон сўмга сотиб олиб, истеъмол қилади. Лекин ушбу маҳсулотнинг сифатига, димиқиб қолиб бузилмаганига ким кафолат бера олади?\nКашандалик — саломатлик кушандаси. Фото:Музаффар Назаров\nШу ўринда эслатиб ўтиш жоизки, алкогол ва тамаки маҳсулотларини истеъмол қилиш инсон соғлиғига, ёшларнинг жисмоний, маънавий ривожланишига салбий таъсир кўрсатади. Лекин, афсуски, бугун юртимизда қонунга хилоф равишда ўз манфаатини бошқалар соғлиғидан ҳам устун қўядиган нопок шахслар учраётгани ачинарлидир.\nРеспубликамиз ҳудудига товарлар ноқонуний олиб кирилиши ва чакана савдо қоидаларига зид равишда сотилишининг олдини олиш юзасидан профилактик тадбирлар яна давом эттирилади.


Истеъмолчи ўз ҳуқуқини ҳимоя қила оладими?\nКузатувчилар ўзбек истеъмолчиси ўз ҳуқуқни билиб олган, лекин доим ҳам уни ҳимоя қилиш имконига эга эмас, демоқда.\n15 март- истеъмолчилар ҳуқуқларини ҳимоя қилиш халқаро куни сифатида нишонланади. Ўзбекистонлик истеъмолчи ўз ҳуқуқларини қанчалик билади ва бу ҳуқуқларини ҳимоя қилишга қодирми?\nРасмий маълумотларга кўра, 2012 йилда республика бўйича истеъмолчилар ҳуқуқларини ҳимоя қилиш жамиятларига истеъмолчилардан 10 мингдан ортиқ ариза келиб тушган.\nБироқ бу аризаларнинг қанчаси ижобий ҳал қилингани тўғрисида маълумот йўқ.\nФарғона вилоятининг Қўштепа тумани истеъмолчилар ҳуқуқларини ҳимоя қилиш жамиятининг мониторинг бўлими мутахассиси Маъмурахон Умарованинг айтишича, ўзбек истеъмолчиси ўз ҳуқуқларини яхши ўрганиб олган:\n- Исьтеъмолчилар бугун ўз ҳуқуқларини жуда яхши билади. Ҳозир мана қўлимда Лойсон қишлоқ фуқаролар йиғинидаги 90 киши номидан ариза тушган. Улар “Водийгазтаъминот” устидан ариза ёзишган. Аҳолини газ тармоғидан узишгану лекин яна қарздор қилиб қўйган. Аҳолига нореал қарздорлик қўйилгани ўз тасдиғини топди. Ҳозир шуни ўрганяпмиз. Бундан ташқари пластик карточкалар бўйича шикоятлар кўп бўлиб туради,- дейди Маъмурахон Умарова.\nБироқ, фарғоналик оддий истеъмолчи, собиқ иқтисод ўқитувчиси Маъруфжон Абдураҳмонов истеъмолчилар ўз ҳуқуқларини яхши билишига ишонмайди. Унинг айтишича Ўзбекистонда истеъмолчи ҳуқуқини ҳимоя қилиш учун "жуда гўзал" қонунлар қабул қилинган. Лекин истеъмолчи ўз ҳуқуқини билгани билан уни талаб қилиш имконига эгами деган савол очиқ қолмоқда, дейди пенсионер ўқитувчи:\n- Мана икки ярим йил бўляпти, мен Фарғона шаҳар давлат солиқ инспекциясини мендан ғайриқонуний солиқ ундиргани учун судга берганман. Иш бугун Олий судгача борди. Лекин ҳуқуқлардан фойдаланиш имконияти ҳаммада ҳам бор эмас. Мени маълумотим етарли бўлганлигим учун шундай талаб қила оламан. Лекин оддий бир ишчи ёки деҳқон истеъмолчилик ҳуқуқини ҳимоя қилиш имконига эга эмас,- дейди Маъруфжон Абдураҳмонов.\nСобиқ ўқитувчига кўра, истеъмолчи ўз ҳуқуқини талаб қилишни билганида ҳам, можаро юзага келганда жуда камдан кам ҳолларда унинг фойдасига ҳал бўлади:\n- Жудаям қийин. Қаерга борсангиз бюрократияга дуч келасиз, қаерга борсангиз ўша раҳбарлар юзини терс қилиб қараб туради. Шундан кейин “э боре” деб қўл силтаб кетасиз,- дейди ўқитувчи.\nИстеъмолчига кўра, бир эмас, миллионлаб ўзбекистонлик истеъмолчиларнинг ҳуқуқлари ерга урилаётганини ҳукуматнинг ўзи ҳам яхши билади:\n- Сувни бошидан лойқалаётган энг аввало ҳукуматнинг ўзи. Истеъмолчи ҳуқуқини бузилаётганини таъминлаётган ҳам ўзи. Мана оддий нарса. Пластик карточкалари бор бўлган одамлар керак бўлган товарини ҳар доим ҳам ола олмайди. Бу бир. Иккинчидан, палстик арточкалар муомалага чиқарилибдики, пластик карта билан нақд пул олиш мумкин бўлган бирорта банкоматни ишлаганини кўрмайсиз. Мен ўзим ҳали бирор марта ҳам банкоматдан 100 сўм пул ололмаганман. Истеъмолчининг бу ҳуқуқлари поймол бўлаётганини ҳукумат ўзи яхши билмайдими? Жуда яхши билади,- дейди Маъруфжон Абдураҳмонов.\nЎзбекистондаги қонунчиликка биноан истеъмолчи товар (иш, хизмат), ишлаб чиқарувчи (сотувчи) ҳақида тўғри ва тўлиқ маълумот олиш, товар, иш ёки хизматни эркин танлаш ҳамда унинг тегишли даражада сифатли бўлиши, ҳаёти, соғлиғи ва мол-мулки учун хавфли нуқсони бўлган товар (иш, хизмат), шунингдек, ишлаб чиқарувчи (ижрочи, сотувчи)нинг ғайриқонуний ҳаракати (ҳаракатсизлиги) туфайли етказилган моддий зиён, маънавий зарарнинг тўлиқ ҳажмда қопланиши, бузилган ҳуқуқлари ёки қонун билан муҳофаза этиладиган манфаатлари ҳимоя қилинишини сўраб судга, бошқа ваколатли давлат органларига мурожаат этиш ҳуқуқига эга.


Ойдин Солиҳ ҳақида хотиралар « O'zbekiston ERK Demokratik Partiyasi\n22 December 2015 - 10:42\nИнсон эртанги кунининг қандай кечишини билмас экан. Қозоғистонга ишга борарканман, у ерда бутун умримга татийдиган улкан бойлик билан қайтишимни билмаган эканман.\nЧекка фермада бетон қуйиш билан бандмиз. Чойимиздан тортиб ичадиган сувимизгача бригадиримиз ташиб келтиради. Кунлардан бирида шамоллаб қолдим. Кечқурун бригадиримизга дардимни айтиб, таблетка келтиришини илтимос қилдим.\n– Мен сенга бошқача дори бераман, – деди у. – Таблетка бир ерингни тузатса, бир ерингни ушатади.\nКечқурун унинг тайёрлаган, бир оз тахир чойини ичдим. Тонгда бошқа бир нарсани дамлаб берди. Совуқ сув ичиб қўймасликни тайинлаб, ўзи қишлоққа, егулик олиб келишга кетди. Қайтгач, яна бир қанча кўкатларни узиб келди. Ҳар сафар ичаётганимда “бисмиллоҳ”ни айтишимни тайинлаб турди. Хулласи иккинчи куни кечгача тузалиб кетдим.\nАммо унинг табиблигига қизиқиб қолдим. Қишлоқдаги синглимнинг касалини айтиб, маслаҳат сўрадим.\n– Биласанми, – деди у, – балки китобни ўқиб чиқарсан?\nШу тариқа мен Ойдин янгамизнинг китоби билан танишдим. Тушлик вақти, кечқурунлари “Ҳақиқий тиббиёт” китобини варақлардим. Бригадиримиз ундаги кўп нарсаларни тушунишимга ёрдамлашди.\nИкки ой бир зумда ўтиб кетди. Уйни ҳам соғинганмиз, Қозоғистон қонунига кўра икки ойдан ортиқ қолишимиз ҳам мумкин эмас. Хуллас, уйга қайтадиган бўлдик.\n– Мана шу китобни сотсангиз, ўзим билан олиб кетсам, – илтимос қилдим бригадиримиздан кетиш олдидан.\n– Чегарадан ўтказармикан… Ўзбекистонга китоб олиб кириш қийин дейишади.\n– Амаллаб олиб кириб кетаман.\nУ кишида китобдан яна бир нусхаси бор экан. Совға қилди. Раҳмат айтиб, олиб кетдим. Шу бўйи Қозоғистонга қайта йўлим тушмади.\nЎз юртимизда эса шу кунгача китобни такрор ўқиймиз, фойдаланиб, даволанамиз. Ҳатто ҳамқишлоқлар номимни “Қурбон доктор” деб қўйишган. Ҳар қалайига, ундаги тақво ва даволаниш сирларини ўрганиб кам\nЯқинда собиқ бригадиримиздан Ойдин янгамизнинг вафот этганини эшитдим. Жуда хафа бўлдим, аммо яна “бандалик”, деб ўзимни овутдим. Ўйлайманки, опанинг мана шу китобидаги ҳикмат, ундан фойдалана олганлар орқали келадиган савоб то қиёматгача бориб туради. Жойларини кенг ва нурафшон қилган бўлсин, илоҳим…


Кувайтликлар Ироқнинг эҳтимолий ҳужумини қайтаришга тайëрланмоқдалар.\nАҚШ етакчилигида Ироққа қарши уруш бошланган тақдирда, Бағдод биринчи бўлиб Америка қўшинлари жойлаштирилган Кувайтга ҳужум қилиши мумкин. Буни яхши билган кувайтликлар Ироқнинг эҳтимолий ҳужумини қайтаришга тайëрланмоқдалар.\nХизмат сафари билан Кувайтга борган Озод Европа/Озодлик радиоси мухбири Рон Сэновитз (Ron Synovitz) мамлакатда ўтказилаëтган мудофаа машқларига гувоҳ бўлди.\nМудофаа машқларининг бирида, Ироқ Кувайтнинг Доха ҳудудидаги электр станцияси ва сув тозалаш иншоотига ракеталар отгани эълон қилинади. Ўт ўчириш, тез ëрдам ва бошқа қутқарув хизматлари воқеа рўй берган жойга етиб келадилар. Ушбу иншоот ва станциянинг тахминан 1 минг 400 нафар ишчилари, шошилинч равишда автобуслар билан хавфсиз жойларга кўчирилади.\nКувайт Фуқаро Мудофааси бошқармаси офицери Халид Ал-Мутаири қутқарув ишларини аниқроғи ўйинларини диққат билан кузатиб боради.\n“Фуқаро Мудофааси бошқармаси кўрсатмаларига биноан ўтказилаëтган мазкур қутқарув машқларининг минтақадаги ҳозирги кескин вазиятга бевосита алоқаси бор”, - дейди Халид Ал-Мутаири Озодлик мухбирига.\nКувайт ҳукумати Дохадаги электр станцияси ва сув тозалаш иншооти стратегик аҳамиятга молик бўлгани туфайли, ҳужумга учрашидан хавотирланмоқда.\nБундан ташқари, Ироқ чегарасидан 110 километр масофада бўлган Доха ҳудудида АҚШнинг ҳарбий базаси ҳам жойлашган.\nКувайт Фуқаро Мудофааси бошқармаси офицери Халид Ал-Мутаири қутқарув машқларини муваффақиятли, деб баҳолади.\n“Қутқарув машқларида барча ишчилар, шу жумладан ўт ўчирувчилар ва тиббий ëдам кўрсатувчи ходимлар ўз вазифаларини кўнгилдагидек бажармоқдалар”, - дейди Халид Ал-Мутаири.\nАммо қутқарув машқларини четдан кузатаëтган мухбирлар айрим жиддий хатоларга йўл қўйилаëтганига шоҳид бўлмоқдалар. Мисол учун, душанба кунги қутқарув машқи давомида ўт ўчирувчи яраланиб ëтган кишига ëрдам бермасдан, ўтиб кетган. Ундан; “Нега яраланган кишига ëрдам бермадингиз”, деб сўралганда, ўт учирувчи; “бу менинг ишим эмас, қолаверса бизга оддий тиббий ëрдам кўрсатиш усулини ўргатишмаган”, деб жавоб қилди. Орадан 15 дақиқа ўтгандан сўнг тез ëрдам машинаси етиб келди ва яраланган кишига тиббий ëрдам кўрсатилган.\nКувайт расмийлари қутқарув машқларида кузатилаëтган камчиликлар тез орада тузатилишига умид билдирдилар.\nАйни пайтда, Қувайтдаги 100 мингдан ошиқ АҚШ ва Британия қўшинлари Ироққа ҳужум қилиш ҳақидаги буюруқни кутмоқдалар. Эҳтимолий урушдан хавотирланган кўплаб қувайтликлар ўтган ой мобайнида мамлакатни тарк этдилар. Кувайтдаги хорижий ишчиларга ҳам ўз давлатлари томонидан мамлакатдан чиқиб кетиш тавсия қилинди ëки буюрилди. Кувайт Ички ишлар вазирлиги ҳам хорижийларни уруш бошланган тақдирда ички хавфсизликни таъминлаш қийин бўлишидан огоҳлантирди.\nКувайт Фуқаро Мудофааси бошқармаси расмийларига кўра, шу ой охиригача мамлакатга 2 миллионта газниқоб келтирилади ва аҳолига тарқатилади. Мазкур бошқарма бошлиғи Мустафо Жумаа кувайтликлар ва чет элликларни Ироқнинг Қувайтга заҳарли газ билан ҳужум қилиши аниқ, деган хулосага келмаслик тўғрисида огоҳлантирди.\nРасмий Бағдод, агар АҚШ етакчилигида Ироққа қарши ҳужум қилишда Кувайт ҳудудларидан фойдаланилса, Американинг Кувайтдаги ҳарбий базаларини нишонга олишини маълум қилди.\nКувайт Бош вазирининг ўринбосари Шайх Сабоҳ Ал-Аҳмад Ал-Сабоҳ жамоатчилик орасидаги хавотирланишларни юмшатишга уриниб, “Кувайт Форс кўрфазидаги энг хавфсиз мамлакатдир”, - деди. Аммо Шайх Сабоҳ Ироқнинг Кувайтга ҳужум қилиш таҳдиди жиддий эканини эътироф этди.


тушда ДАРАХТ » Tush tabiri, tushlar tabiri, тушлар таъбири\nтушда ДАРАХТ: Тушда ҳар мавсумда яшиллигича қоладиган ва япроқлари тўкилмаган дарахтларни кўриш динда, эътиқодда саботли бўлишга, бойликка ва ризқнинг тўкинли бўлишига ишорадир.\nЯпрогини тўккан дарахтни кўриш севинч ёки хафагарчиликка, камбағаллик ёки бойликка ишорадир. Дарахт экиш бир уйга куёв бўлиб, ҳурмат топишга, 1 неча кишилар билан дарахт тагида ўтириши кишининг (давоми қани)\nтушда ДАРАХТ (2)\nҲар ким тушида хурмо дарахтини кўрса ёки мевасини еса, шариф ва бузрук бўлгай. Агар бу дарахтни уйида ёки боғида кўрса, бир азиз одам билан ошно бўлгай.\nАгар бодом дарахтини кўрса ёки олса, унга чиройли хотин учрагай. Агар тушида анорни кўрса, табиб бўлгай, одамлар ундан кўп наф олгайлар. Олма дарахтини • кўрса, андак бемор бўлгай.\nАгар киши тушида шафтоли дарахгини кўрса, иззатлик, ҳурматлик, шарм-ҳаёлик бўлгай. Уд (сандал) дарахти хушзабонлик ва хушрўйликка далолатдир. Гул дарахти одамни ҳар доим хурсандликка етказгай. Ёнғоқ дарахти одамнинг залолатга гирифтор бўлишидан далолат қилгай.\nҲар дарахтки яхши бўлса, унинг миқдорича мол ва хурсандчилик топгай. Меваси аччиқ ва нордон бўлса, ғам- андуҳ кўргай. Агар бировнинг ерига дарахт экса, бегона одамлар билан суҳбат қилгай ва бундан кўп манфаат олгай.\nАгар ўзининг ерига экса далил бўлгайки, бировни куёв қилгай. Агар дарахтнинг устига чиқса, мартабаси баланд бўлгай, агар эккан дарахти мева қилганини кўрса, мевасидан олса, унга Аллоҳи таоло яхши фарзандлар ато қилгай, серавлод ва умри узун бўлгай.\nАгар дарахтни кесса, бемор бўлгай ёки ул хонадондан биров вафот этгай.\nтушда ДАРАХТ ШОХЛАРИ\nИбн Сийрий айтибдирларким, ҳар ким тушида шохларни кўрса ёки дарахт шохларини кўрса, фарзанд ва биродарларига далил бўлгай.\nҚанча кўп бўлса, ўшанча фарзанд ёки биродарлари кўп бўлгай. Агар кам бўлса, кам бўлғай. Агар дарахтнинг шохини кесса ёки шохи қуриган бўлса, аҳли хонасига мусибат етгай. Садақа берсин.\nКатта-катта дарахтлари бор ўрмонни кўриш қўрқув ва муддатдан далолат беради. Яшил баргли дарахтлардан иборат ўрмонни кўриш бойлик, барокат, яхшилик эгаси, ризқдан далолат беради.\n« тушда ШИРИНЛИК кўрса\nТушда АЖДАРҲО »


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Голливуд актрисаси Натали Портман яна бир бор она бўлади\t15:54, 09 сентябрь\tГолливуд актрисаси Натали Портман Венецияда бўлиб ўтган фестивалда Valentino модалар уйининг бетакрор кўйлагида кўриниш берди, деб хабар бермоқда “Вести”.\nАйнан мана шу тадбирда актрисанинг яна бир она бўлиш арафасида эканлиги маълум бўлди. 35 ёшли актриса франциялик хореограф Бенжамин Милипьега утрмушга чиққан. Уларнинг 5 ёшли Алеф исмли ўғиллари бор. Актриса The New York Times’ T Magazine журналида ўзининг қандай она эканлигини тасвирловчи эссе ёзди. Унинг сўзларига кўра, Натали суратга олиш майдончаларидан ташқарида ҳамма қатори, оддий она. У фарзандини боғчага олиб бориш, унга таом тайёрлаш, бирга ўйнаш, ухлашга ётқизиш билан ўзи шуғулланади. У шунингдек, фарзандли бўлганидан сўнг стрессни яхшироқ енгишга ўрганганини маълум қилган. Венецияда Портман таниқли президент Жон Кеннедининг рафиқасини акс эттирган “Жеки” фильми намойиш этилди.\n«Айтишга уяламан, аммо иложим йўқ!»\tYulduz_giftbox дўкони асосчиси Юлдуз Ойхўжаева автоҳалокатга учради\tҚайси турдаги маҳсулотларни севиб истеъмол қилишингизга қараб, феълингизни аниқлаймиз Уйқуни енгишнинг 7 усули\tГўзаллик ва саломатлик учун карам\tКасб танлашда адашмадингизми?\tОтправить